Маликчўлни макон тутган қуш - Народное Слово\nШунинг учун унинг ҳудудидаги Маликчўл табиати ўзига хос. Айни шу жиҳат соҳа мутахассисларининг эътиборини тортиб келади.\nКўлнинг жануби-шарқий қирғоқлари баланд қоялар билан ўралган бўлиб, соҳили тошлоқдан иборат. Бу унинг флорасига таъсир кўрсатмай қолмаган. Яъни ўсимлик дунёси нисбатан сийрак. Аммо ҳайвонот олами ранг-баранг. Бу ерда халқаро аҳамиятга эга, Ўзбекистон Республикаси “Қизил китоби”га киритилган йўрғатувалоқ сақланиб қолгани бунинг яққол далилидир.\nОрнитологларнинг айтишича, бу тур дунё бўйича кескин камайиб кетган бўлиб, қатор мамлакатларда уни кўпайтириш борасидаги саъй-ҳаракатлар ўзини оқламади. Негаки, йўрғатувалоқлар ўзига хос табиат қўйнидагина кўпаяди. Маликчўл — шулардан бири. Бу ерда Ўзбекистон Республикаси Табиатни муҳофаза қилиш давлат қўмитасининг ташаббуси билан Бирлашган Араб Амирлиги кўмагида йўрғатувалоқ қушини муҳофаза қилиш ва кўпайтиришга ихтисослаштирилган марказ — “Emirates Centеr for Conservation of Houbara” нодавлат нотижорат ташкилоти ташкил этилгани соҳадаги муҳим воқелик бўлди.\nҚушларнинг бу тури қурғоқчил ҳудудга мослашган. У очиқ ва буталар билан қопланган, аҳоли кам ҳудудларни афзал кўради. Мазкур марказ менежери Аделин Кадет хонимнинг таъкидлашича, 2007 йилда ташкил этилган қўриқхонанинг умумий майдони 300 гектардан иборат. Ҳудуднинг табиати йўрғатувалоқни кўпайтириш учун жуда қулай. Шу боис бу ерда қушларни парвариш қилиш учун шинам вольерлар қурилган.\n— Лойиҳамиздан кўзланган асосий мақсад Осиё йўрғатувалоғини кўпайтириш ва Ўзбекистонда уларнинг популяциясини қўллаб-қувватлаш учун ёввойи табиатга қайтаришдир, — дейди Навоий вилояти табиатни муҳофаза қилиш қўмитасининг ҳайвонот ва ўсимликлар дунёсини муҳофаза қилиш инспекцияси бошлиғи Панжи Рўзиқулов. — Ҳозирги кунда “Emirates Centеr for Conservation of Houbara” нодавлат нотижорат ташкилотида 1,5 мингдан ортиқ йўрғатувалоқ парваришланаяпти. Ўтган икки йил давомида эса уларнинг 200 таси табиат қўйнига учирилди.\nТаъкидлаш керакки, қўриқхона замонавий техника воситалари билан жиҳозланган бўлиб, бу ерда қушларни муҳофаза қилиш, уларни парваришлаш ва кўпайтириш бўйича хорижий мутахассислар изланишлар олиб боришаяпти. Уларнинг машаққатли ишларига Ўзбекистон Республикаси Фанлар академияси Ўсимлик ва ҳайвонот олами генофонди институти ходимлари ҳам яқиндан ёрдам беришмоқда.\nКелгусида марказ фаолиятини янада кенгайтириш кўзда тутилган. Бунинг учун қўшимча равишда яна 60 нафар маҳаллий мутахассис ишга жалб этилади. Натижада ноёб қушларни кўпайтириш кўлами янада кенгайиб, 2018 йилгача 2500 та йўрғатувалоқ табиат қўйнига чиқарилади.\nБу мамлакатимизда биологик хилма-хилликни сақлаш, ноёб ўсимлик ва ҳайвонот турларини кўпайтириш борасида амалга оширилаётган изчил ислоҳотларнинг юксак самараси сифатида хорижликларнинг ҳам ҳавасини келтираётгани айни ҳақиқат.\nЯшил олам жозибаси\nУни асраш ҳар бир фуқаронинг бурчидир.\nФан-техника тараққий этгани сайин табиий ресурсларга бўлган эҳтиёж ҳам тобора ортиб бормоқда. Бу атроф-муҳитни, борлиқни ўз ҳолича сақлаб қолиш, унинг неъматларини асраб-авайлаб, келгуси авлодларга безавол етказиш масъулиятини янада оширади.\nБуни дилдан ҳис қилган жамоамиз ўсимлик ва ҳайвонот дунёсини муҳофаза этиш,\nяшил майдонлар ҳудудларини кенгайтириш, биологик хилма-хилликни сақлаш йўлида тинмай изланиб, ижобий натижаларга эришмоқда.\nБугунги кунда хўжалигимизнинг умумий ер майдони 2 миллион 606 минг гектардан зиёд бўлиб, шунинг 178 минг 213 гектари табиий, 91 минг 184 гектари маданий ўрмонзорлар билан қопланган. Шунингдек, яйловлар 248 минг 816 гектарни ташкил этади.\nЎрмонларимиз ҳудудида, асосан, саксовул, қандим, черкез, жинғил, ёвшан, тўронғил, жийда дарахтлари, янтоқ, оқбош каби ўсимликлар ўсади. Булар чўл табиатига хос бўлса-да, парваришланмаса, янги ниҳоллар билан тўлдириб турилмаса, нафақат тароватини йўқотиши, балки барханлар бағрида завол топиши ҳеч гап эмас. Шу боис 13 гектарлик кўчатхона ташкил этилган бўлиб, бу ерда минтақамиз шароитига мослашган дарахт ниҳоллари кўпайтирилмоқда. Қолаверса, мевали ва манзарали дарахт кўчатлари етиштирилиб, туманимиздаги ташкилот ва муассасаларга шартнома асосида етказиб берилаяпти.\nДарҳақиқат, ҳар йили 1125 гектар майдонга сувсизликка чидамли дарахт ва ўсимлик турлари кўчати ҳамда уруғи экилади. Шунингдек, 1000 гектар майдондаги чўл ўрмонларига ишлов берилиб, қаторлардаги хатолар тўлдирилади.\nОролбўйи минтақасининг ҳайвонот дунёси ҳам ранг-баранг бўлиб, хўжалигимиз ҳудудида қирғовул, ўрдак, қашқалдоқ, қоравой, қизилтомоқ, ингичка тумшуқли балиқчи қуш, бир қозон, шунингдек, халқаро аҳамиятга молик ноёб қуш — фламинго учрайди. Ҳайвонлардан сайғоқ, бўрсиқ, тулки, тўнғиз, қашқир, шоқол, ёввойи мушук, тошбақа, чўл сичқони, илоннинг кўплаб турлари мавжуд.\nАфсуски, кейинги йилларда кўчиб юрувчилар сирасига кирувчи сайғоқлар сони тобора камайиб кетаяпти. Юртимизда бу жониворларни овлаш тақиқланган. Бундай тартиббузарликка қўл урганларга нисбатан энг кам иш ҳақининг 100 баробари миқдорида жарима солиш, шунингдек, 3 йилдан 5 йилгача озодликдан маҳрум қилиш жазолари қўлланилади.\nҲайвонот оламининг тобора камайиб бораётган шу каби турларини муҳофаза қилишни ҳаётнинг ўзи тақозо этмоқда. Бу борадаги ишларга хўжалик қошида тузилган саккиз кишидан иборат қўриқчилар гуруҳи доимо бош-қош. Овчиларнинг хатти-ҳаракатлари ҳам уларнинг назорати остида. Ноқонуний овга йўл қўймаслик, қонунбузилиши ҳолатларининг олдини олиш борасида кўрилаётган изчил чора-тадбирлар туфайли ноёб ҳайвонот турларининг кўпайиши таъминланаяпти.\nҚўриқчиларимизнинг саъй-ҳаракатлари билан 2013 йилнинг 11 ойида ноқонуний тарзда ов қилган етти нафар кишидан 3,5 миллион сўм миқдорида жарима ундирилди. Яна тўрт нафар кишидан ўрмон ўсимлик дунёсига етказилган зарар қопланди. Бунда фуқаролар йиғинлари фаоллари бизга яқиндан ёрдам беришаётганини алоҳида таъкидлаш жоиз. Табиатни муҳофаза қилиш ҳамда ички ишлар идоралари ходимлари билан ҳамкорликда ташкил этилаётган рейдлар ҳам ўз самарасини бермоқда.\nБироқ ҳали олдинда бажарадиган ишларимиз кўп. Энг асосий вазифамиз она-табиатни кўз қорачиғидек асраш, яшил олам жозибасини сақлаб қолишга юртимиздаги ҳар бир фуқаро масъул эканлигини барча-барчага тушунтиришдан иборатдир.\n«Қўнғирот» давлат ўрмон-овчилик хўжалиги директори.\nЎлкамизда пиёзнинг кўплаб турлари учрайди. Маданийлаштирилган навлари муҳим озиқ-овқат маҳсулоти ҳисобланса, табиий ҳолда ўсадиганлари доривор хусусияти билан алоҳида қимматга эга.\nПиском пиёзи — шулардан бири. У юртимизнинг Угом, Писком, Чотқол ва Қурама тоғ тизмаларида кенг тарқалган бўлиб, денгиз сатҳидан 1200 — 2000 метр баландликда, қояларнинг ёриқларида, баъзан унгирларда ўсади.\nПиском пиёзи кўп йиллик ўсимлик бўлиб, бўйи 60 — 120 сантиметрга етади. Июль ойида гуллаб, сентябрда пишиб етилади. Пиёзбошининг диаметри 6 — 7 сантиметрни ташкил этади.\nБу тур бошқа ўсимликлар каби уруғи ва вегетатив йўл билан кўпаяди. Бироқ кейинги пайтда унинг табиий майдони қисқариб кетаётгани ачинарлидир. Ҳисоб-китобларга қараганда, пиёз ниҳолларининг умумий сони 60 — 100 минг туп атрофида.\nАслида, Писком пиёзини маданийлаштириш унчалик қийин эмас. Маҳаллий аҳоли уни ўз томорқаларида экиб, парваришлаётгани бунинг исботидир. Хорижий ботаника боғларида, селекция билан шуғулланувчи институтларда пиёзнинг бу турини кўпайтириш бўйича муайян тажриба тўпланган. Мамлакатимизда эса у алоҳида муҳофаза остига олинган бўлиб, Ўзбекистон Республикаси “Қизил китоби”га киритилган. Уни ўзбошимчалик билан йиғиш қатъиян ман этилади.\nХонгул— тўқай маликаси\nТўқайларда бўлганмисиз? Бундай табиий ландшафтларга боришга ҳали улгурмаган бўлсангиз, демак, табиат гўзаллигидан тўлалигича баҳра олмабсиз. Негаки, Ўзбекистонимизнинг йирик дарёлари қирғоқларида тасмадек чўзилиб кетган тўқайзорлар гўзал табиати, турфа ўсимликлари, ноёб ҳайвонот олами билан кишини бир умр ўзига мафтун этади. Агар Самарқанднинг Чўпонота тепаликларидан бошланиб, Зарафшон дарёсининг ўнг қирғоғи бўйлаб 47 километргача давом этган, эни 300 — 1500 метрлик тўқайзорни қамраб олган “Зарафшон” қўриқхонасига йўлингиз тушса, ўзингиз бунга ишонч ҳосил қиласиз.\nДарҳақиқат, умумий майдони 2352 гектардан иборат, шундан 680 гектари ўрмон билан қопланган ушбу қўриқхона — бебаҳо хазина. У баҳору ёзда ҳам, кузу қишда ҳам табиатнинг ўзига хос тўқайзорлари жозибасини намоён этади. Бу ерда 300 га яқин ўсимлик турлари ўсади. Қарғажийда, чаканда, эчкитол, мажнунтол, сувтол, юлғун, қизил дўлана, жинғил, ширинмия, қўға, қамиш шулар жумласидан. Бундан ташқари, 59 турдаги доривор ва 23 турдаги техник ўсимликлар ҳам мавжуд.\n“Зарафшон” қўриқхонасининг яна бир фахри 14 гектарга яқин майдонда тўранғилнинг тўп ҳолда сақланиб қолганлигидир. Унинг тангасимон барглари баҳор қуёшида кумушдек жилоланса, куз фаслида тилларанг тусга киради.\nҚадимий тўқай ўрмони табиий озуқа захирасига бой бўлгани боис кўплаб ёввойи ҳайвонларни ўзига жалб қилади. Тулки, чиябўри, саҳро ва қамиш мушуклари бу ердаги қалин чакалакзорлардан паноҳ топади. Шунингдек, толай қуёни, жайра, бўрсиқ, типратикан, юлғун қумсичқони, кўрсичқон, шунингдек, сувилон, гулдор чипор илон, ўқилон, чўл тошбақаси, сариқилон ва калтакесак каби судралиб юрувчилар қўриқхона табиатига хосдир.\nҚўриқхонада 160 турдан зиёд қушларни учратиш мумкин. Улар орасида энг мафтункори, шубҳасиз, бу ерга бундан бир неча минг йил илгари келиб қолган Зарафшон қирғовулидир. Улар ўтиб бўлмас чакалакзорларда макон тутиб кўпаяди ҳамда ўрмонлар ва қишлоқ хўжалиги экинлари майдонларини зараркунанда ҳашаротлардан тозалайди.\nҚўриқхона ҳудудида қирғовулдан ташқари, оқ қанотли қизилиштон, мусича, ҳакка, бухоро читтаги, майна ва дала чумчуқлари ҳам қишлайди. Тилла курканак, сув қалдирғочи, тўқай булбуллари фақат баҳор ва ёз фаслларида пайдо бўлади. Март охири, апрель ойи бошларида эса балиқчиқуш учиб келади. Бу қуш яқин йилларгача бутун Зарафшоннинг ўрта оқими бўйлаб тарқалган эди. Ҳозир унинг катта бир галаси фақат қўриқхонада сақланиб қолган. Қамишли чакалакзорлар ва қўғазорларда қамишқуш уя қуради. Дарё сувига яқин ерларда чўл тентак қуши, сувтарғоқ, чилдоқ балиқчиқушлар ин ясаса, дарё ўрта оқимининг жарли қирғоқларида кўкқарға, кўккаптар, қора ва кичик узун қанотлар ҳамда қирғоқ қалдирғочлари қўним топади.\n— Халқимизда хонгул номи билан машҳур бўлган Бухоро буғуси бугунги кунда “Зарафшон” қўриқхонасининг кўрки ҳисобланади, — дейди катта нозир Амриддин Хўжаев. — Маълумки, йирик тўқай ўрмонлари табиатига хос бўлган бу жониворни чамаси бундан 100 йиллар илгари Ўзбекистоннинг кўпгина туманларида учратиш мумкин эди. Ўтган асрнинг 60-йилларига келиб, Бухоро буғуси фақат қўриқхоналар ва ҳайвонот боғларида сақланиб қолди. Ушбу кенжа тур йўқолиш арафасида — Халқаро, жумладан, Ўзбекистоннинг “Қизил китоби”га киритилган.\nТаъкидлаш керакки, Халқаро дастурда белгиланган лойиҳаларни амалга ошириш учун “Зарафшон” давлат қўриқхонаси ҳам танланган. Унинг доирасида изчил ишлар олиб борилмоқда. Жумладан, буғуларни сақлаш ва кўпайтириш учун 7 гектарлик вольер ҳудуди қурилди. Булар ўз самарасини бериб, ноёб жониворларнинг кўпайиши учун қулай муҳитни юзага келтирди. Айни чоғда буғулар сони қўриқхонадаги вольерда 19 бошдан 24 бошга, очиқ табиатда 24 бошдан 26 бошга етгани бунинг далилидир.\nШолғом — дардга малҳам\nБу экиннинг ёввойи ва табиий ўсадиган турлари мавжуд. У, асосан, озиқ-овқат маҳсулоти сифатида истеъмол қилинса-да, бир қатор хасталиклар учун ҳам шифобахшдир.\nГап шундаки, шолғомнинг илдизмеваси таркибида 9 фоиз қанд, минерал тузлар, дармондорилар, оқсил, карбон сувлари, эфир мойи, кальций, фосфор, темир каби маъданлар учрайди.\nТиб илмининг султони Абу Али ибн Синонинг ёзишича, шолғом уруғи елни ҳайдаса, ичини ўйиб, унга мум билан гул мойи солинган ҳолда, қўрга кўмиб эритилгани эса тери хасталиклари, совуқдан пайдо бўлган ва ярага айланган ёриқларга наф беради. Қайнатиб пиширилган шолғом ҳам айнан шундай таъсир кўрсатади. Гўшт билан пиширилгани эса кўкрак ва томоқни юмшатади.\nШолғом пиширилиб ёхуд хомлигича истеъмол қилинса, кўзга фойдали ҳисобланади. Бундан ташқари, у нафас йўлини ростлайди, юрак беҳаловат бўлганда, ажойиб малҳам вазифасини ўтайди.\nШолғомнинг асал билан аралаштирилган шарбати йўталга барҳам берса, тана ҳарорати кўтарилиб, томоқ оғриганда шифо бағишлайди.\nШолғом, шунингдек, парҳез таом сифатида — гастритда, ўт (сафро) йўлида, қабзиятда сурги тариқасида тавсия этилади. Шу билан бирга, унинг яллиғланишга қарши қўлланиладиган оғриқ қолдирувчи хусусияти ҳам бор. Бунинг учун майдаланган 30 граммига 200 мл. қайноқ сув қўшилиб, 15 дақиқа мобайнида қайнатилади. Сўнгра тайёр қайнатма чорак пиёладан ичилади.\nЭслатиб ўтамиз, меъдаси ва 12 бармоқли ичаги яллиғланган кишиларга шолғомни хомлигича истеъмол қилиш тавсия этилмайди.


Ўзбекистонда буханка ноннинг давлат белгилаган нархи 650 сўм.\nОзодлик 17 январь куни суҳбатлашган Тошкент ва Андижондаги икки новвой газ¸ электр қуввати тарифлари¸ ҳамиртуруш¸ ëғ ва бензин нархлари ошгани ортидан ëпилаëтгаан нон таннархи ошиб кетгани боис, иш тўхтаганини айтишди. Озодлик суҳбатлашган «Ўздонмахсулот» АК мулозими эса, новвойларга етказиб берилаëтган ун нархи ўзгармаганини билдирди.\nДўлта ноннинг харидор кўтара олмаётган нархи\nАндижон шаҳар бозорида дўкони бўлган тадбиркор йигитнинг 17 январь куни Озодликка айтишича¸ зарар кўрган новвойхоналарнинг кўпи ëпилиб ускуналари сотувга чиқарилган:\n- Расход кўпайиб зарар кўрган кўплаб новвойхоналар ëпилиб кетди. Газ¸ аренда¸ электр ошдию ноннинг нархи ўзгармади. Буханка ноннинг давлат белгилаган нархи 650 сўм бўлиб, ўзгармай турибди. Унинг нархини ўзгартира олмаймиз. Лекин обинон 1000 сўм, ëғлиги 1500 сўм дўлтали нонни 3000 деб қўйсак ҳам, қиммат деб халқ олмаяпти. Таннархи ошди деб нархни биз кўтарсак¸ бозор кўтармаяпти¸ деди андижонлик тадбиркор.\nШиринлик сотиб зарарни қоплашмоқда\nТошкент марказидаги 40 киши ишлайдиган нон маҳсулотлари цехида ҳисобчи бўлиб ишлайдиган Мавжуда Ҳасанова буханка нон ўз таннархидан арзон сотилаëтганидан шикоят қилди:\n- Краснийга ишлаяпмиз (бухгалтерлар тилида "зарарга" дегани -таҳр.) Шаҳар ҳокимияти савдо департаменти талабига кўра, нархни ошира олмаймиз. Мана қаранг, нонни давлат белгилаган нархи 591 сўм. Бизда ўша нон 592 сўм ëки 595 сўмга тушяпти. Ўзининг себестоимостидан ошиб кетяпти. Бўлмаса биз аренда тўламаймиз¸ жой ўзимизники. Асосий ошган нарса газ¸ электр¸ ëғ ва хамиртуруш. Бензин ошгани ҳам таъсир қилди албатта¸ дейди Ҳасанова.\nСуҳбатдош цехда ишлаб чиқарилаëтган қандолат махулотлари ва бошқа хизмат турларидан келадиган даромаддан зарарни қоплаëтганлигини айтди:\n- Яхшигина газ ишлатамиз. Ойида энг камида тўрт миллион сўм газнинг ўзига тўлаймиз. Ширинлик пишириб зарарни қоплаб турганимиз учун одамларни ишдан бўшатмадик. Давлатимиз газ ва электрга имтиëз берса яхши бўларди. Раҳмат, унни фиксированний нархда оляпмиз¸ дейди нон махсулотлари цехида ҳисобчи бўлиб ишлайдиган Мавжуда Ҳасанова.\nҚашқадаë вилоятининг Яккабоғ туманида яшаб, буханка нон чиқарадиган тадбиркор Равшанбек Рўзиев Озодлик билан суҳбатда ўз цехини сотувга қўйганлигини айтди:\n- Бир кун зарарга ишладим¸ икки кун ишладим. Энди бўлди тўхтатдим. Докахлебни (нон чиқрувчи ускуна) сотаман деб эълон бердим. Масалан, парникда етишган лимонга электр ошди деб баланд нарх қўя оласиз аммо буханкани оширишга ҳикимият руҳсат бермайди. Цехни сотиб Туркияга ишлашга кетаман, - дейди Рўзиев.\nБарчага келган тўй\nЎтган ҳафта Озодлик Вазирлар Маҳкамасининг "Табиий газ ва электр энергияси етказиб бериш ва реализация қилиш тизимини янада такомиллаштириш чора-тадбирлари тўғрисида"ги қарори ортидан Урганч ва Тошкентда ëпилган ширкатлар ҳақида ëзган эди.\nЭндиликда, тадбиркорлар учун табиий газ тўлови 1 куб.м учун 1000 сўм этиб белгиланди.\nМаълумот учун, бунгача, 2017 йилнинг 15 июлидан эътиборан истеъмолчи ташкилотлар учун 1 куб.м табиий газ нархи 263,4 сўм эди. Шу тариқа, нархлар табиий газ учун қарийб 4 бараварга ошди.\nРасмий истеъмолчиларнинг буханка нон камайгани тўғрисидаги иддаосини рад этди\nГаз ва электр тарифлари ошгани ортидан новвойхоналарнинг ëпилгани ва магазинларда буханка ном камайгани борасида шикоятлар эшитилмоқда.\nТошкентнинг Фарғона йўли кўчасида яшайдиган шаҳарликлардан бири Озодлик билан суҳбатда дўкондан буханка нон топа олмаётганини айтди.\nОзодлик 17 январь куни боғланган “Тошкент-нон” уюшмаси мулозими эса, шаҳарда буханка тақчил эмаслигини айтди.\nМулозимга кўра, Тошкентдаги барча нон заводлари одатий режимда ишламоқда.\nНархи давлат томонидан белгиланган буханка нонни мамлакат пойтахтида "Тошкент-нон" уюшмасига қарашли корхоналаргина ишлаб чиқаради.


13:00 / 01.07.2020 2003 pdf Ўқиш режими + -\nقِيْلَ: يَا رَسُولَ اللهِ، بَيِّنْ لَنَا دِينَنَا كَأَنَّا خُلِقْنَا الْآنَ، فَفِيمَ الْعَمَلُ الْيَوْمَ، أَفِيمَا جَفَّتْ بِهِ الْأَقْلَامُ وَجَرَتْ بِهِ الْمَقَادِيرُ أَمْ فِيمَا نَسْتَقْبِلُ؟ قَالَ: لَا، بَلْ فِيمَا جَفَّتْ بِهِ الْأَقْلَامُ وَجَرَتْ بِهِ الْمَقَادِيرُ، قَالَ: فَفِيمَ الْعَمَلُ؟ قَالَ: كُلُّ عَامِلٍ مُيَسَّرٌ لِعَمَلِهِ. رَوَاهُ مُسْلِمٌ وَالتِّرْمِذِيُّ وَلَفْظُهُ: قَالَ عُمَرُ: يَا رَسُولَ اللهِ، أَرَأَيْتَ مَا نَعْمَلُ فِيهِ أَمْرٌ مُبْتَدَعٌ أَوْ فِيمَا قَدْ فُرِغَ مِنْهُ؟ فَقَالَ: فِيمَا قَدْ فُرِغَ مِنْهُ يَا ابْنَ الْخَطَّابِ كُلٌّ مُيَسَّرٌ، أَمَّا مَنْ كَانَ مِنْ أَهْلِ السَّعَادَةِ فَإِنَّهُ يَعْمَلُ لِلسَّعَادَةِ، وَأَمَّا مَنْ كَانَ مِنْ أَهْلِ الشَّقَاءِ فَإِنَّهُ يَعْمَلُ لِلشَّقَاءِ.\n«Эй Аллоҳнинг Расули, бизга динимизни худди ҳозир халқ қилинганимиздек баён қилиб беринг. Бугун нима учун амал қилинади? Қаламлар қуриган ва тақдирлар жорий бўлган нарсаларгами ёки келажакда кутиб оладиганимиз нарсаларгами?» дейилди.\n«Қаламлар қуриган ва тақдирлар жорий бўлган нарсаларга», дедилар.\n«У ҳолда амал нима учун?» дейилди.\n«Ҳар бир амал қилувчи ўз амалига муяссар қилингандир», дедилар».\n«Эй Аллоҳнинг Расули! Айтинг-чи, биз амал қилаётган нарса янги чиққан ишми ёки фориғ бўлинган нарсами?» деди.\n«Фориғ бўлинган нарса, эй Ибн Хаттоб! Ҳамма (ўз тақдирига) муяссардир. Ким саодатмандлардан бўлса, саодат сари амал қилади. Ким бадбахтлардан бўлса, бадбахтлик сари амал қилади», дедилар».\nШарҳ: «Жаннат аҳлининг кимлиги ҳам, дўзах аҳлининг кимлиги ҳам билинган бўлса, унда овора бўлиб амал қилишнинг нима кераги бор?» Ана шу маънодаги саволга Пайғамбаримиз соллаллоҳу алайҳи васаллам:\n«Ҳамма (ўз тақдирига) муяссардир. Ким саодатмандлардан бўлса, саодат сари амал қилади. Ким бадбахтлардан бўлса, бадбахтлик сари амал қилади», деб жавоб бердилар.\nБу жумлани уламоларимиз: «Ҳар бир инсон ўзи учун халқ қилинган амалга муяссар бўлади: саодатманд инсон саодат аҳлининг амалига, бадбахт инсон эса шақоват аҳлининг амалига муяссар бўлади. Шунинг учун Аллоҳ амр қилган амалларни қилиш ҳар бир инсондан матлубдир», деб тушунтирганлар.\nҲа, Аллоҳ таоло барча бандаларини амал қилишга амр этган. Шариатнинг ҳукмлари ҳам, Қуръони Карим ҳам, Суннат ҳам Аллоҳнинг бандаларига қилган амрларидан иборатдир. Бандадан ушбу амрларга амал қилиш талаб қилинган. Бу талабни бажарган бандага эса саодат ваъда қилинган.\nУшбу ҳадиси шарифда мусулмон инсон келгуси ишларда қазои қадарни қандай тушуниши лозимлиги баён этилган. Мусулмон инсон бўлажак ишларда «Ҳар бир инсон ўзи учун яратилган амалга муяссар бўлади» жумласини шиор қилиб олиб, ўзини амалга уриши керак. Ўзи учун яхши амалларни қилиш муяссар эканини исботлашга ҳаракат қилиши лозим.\nБундай яхши ишларга муяссар бўлганда эса хурсанд бўлиши даркор. Баъзи кўнгилсиз ишлар бўлиб қолганда уларни хато, ожизлик ҳисоблаб, дарҳол тавба қилиши, ўзи учун ёмон амаллар муяссар эмаслигини исбот қилишга уриниши керак.\nБўлажак ишлар қаршисида мусулмон инсон ўзини қазои қадарга нисбатан қандай тутиши лозимлиги тўғрисидаги Пайғамбар соллаллоҳу алайҳи васалламнинг баёнлари, саҳобаи киромларнинг ҳамда салафи солиҳларимизнинг тушунчалари ва амаллари ана шундан иборат. Улар доимо ўзларини яхши ишга муяссар кишилар, дея ҳисоблаб яшаганлар. Мусулмон бўлишларини катта бахт аломати деб билишган ҳамда ҳаётлари давомида ўзларини доимо яхши ишга уриб яшаганлар. Тақво билан бетавфиқликка бирданига дуч келсалар, яхши амалга муяссар бўлиш ниятида ўзларини тақвога урганлар. Сахийлик билан бахилликка дуч келсалар, ўзларини сахийликка урганлар. Ишчанлик ва дангасаликка дуч келсалар, ўзларини ишчанликка урганлар. Бутун умрларини «Нима қилсам, кўпроқ савобга эришар эканман?» деган фикр ва ҳаракат билан ўтказганлар. Шунинг учун ҳам улар чарчоқ, машаққат, қийинчилик ва ўлимдан заррача қўрқмаганлар. Шунинг учун ҳам барча тўсиқларни осонлик билан енгганлар. Шунинг учун ҳам уларга доимо муваффақият ёр бўлган.\nҚазои қадарга бўлган шу шаклдаги иймон заифлашганда эса ҳамма ишлар орқага кетди. Амал қилиш ўрнига қазои қадарни тескари таъвил қилиб, «Амалнинг фойдаси бўлармикан ёки йўқми?» деб, қуруқ сафсата сотилганда ишлар расво бўлди. Бунинг натижасида беҳуда жанжал кўпайди. Исломий фазилатлар ўрнини иккиланиш, қўрқоқлик, дангасалик ва бошқа разолатлар эгаллади.\nНатижада салафи солиҳлар ўрнига Қуръони Каримда айтилганидек, «Бас, уларнинг ортидан бир ўринбосарлар қолдики, улар намозни зое қилиб, шаҳватларга эргашдилар» (Марям сураси, 59-оят).\nМусулмонлар ўз шахсиятларини, муносиб ўринларини тикламоқчи бўлсалар, қазои қадарга бўлган иймонларини аввалги соф ҳолига келтиришлари ҳам ўта зарур ишлардан бири эканини унутмасликлари керак.\n«Музайнадан икки киши Расулуллоҳ соллаллоҳу алайҳи васалламнинг ҳузурларига келиб:\n«Эй Аллоҳнинг Расули! Айтинг-чи, бугун одамлар нима учун амал қилмоқдалар ва чарчамоқдалар? Уларга қазо қилинган ва ўтган нарсагами ёки келажакда кутиб оладиган нарсаларигами?» дейишди.\n«Йўқ! Уларга қазо қилинган нарсага. Бунинг тасдиғи Аллоҳ азза ва жалланинг Китобида бор: «Ва нафс билан ва унинг бекамикўст қилиниши билан қасам. Унга фужурини ва тақвосини илҳом қилди», дедилар».\nМуслим ва Термизийлар ривоят қилганлар.\nШарҳ: Бу ҳадиси шарифдаги савол ҳам ўтган ҳадиси шарифлардаги саволларнинг бошқача шаклда ифодаланган нусхасидир. Шунинг учун Пайғамбар алайҳиссалом жавобни ҳам ўзига яраша бермоқдалар ҳамда далил учун бошқа бир ояти каримани келтирмоқдалар:\n«Ва нафс билан ва унинг бекамикўст қилиниши билан қасам. Унга фужурини ва тақвосини илҳом қилди» («Шамс» сураси, 7-8-оятлар).\nАллоҳ таоло инсон нафсини мўътадил қилиб, яъни тақвони ҳам, фужурни ҳам, яхшиликни ҳам, ёмонликни ҳам қабул қилишга лаёқатли қилиб яратган.\nАллоҳ таоло инсонга ҳақ билан ботилни ажратишга ярайдиган ақл берган.\nАллоҳ таоло динни юбориб, нима қилиш кераг-у, нима қилмаслик кераклигини ҳам баён қилган.\nАллоҳ таоло инсонга ҳақни қилиб, ноҳақдан четда бўлишга, яхшиликни қилиб, ёмонликдан четда бўлишга, ростни айтиб, ёлғондан четда бўлишга қудрат ҳам берган.\nИнсон Аллоҳ таоло берган ақлни ишга солиб, Аллоҳ таоло юборган диндан ўрганиши ва Аллоҳ таоло берган қудратни ишга солган ҳолда ҳақни қилиб, ноҳақдан четда бўлиши, яхшиликни қилиб, ёмонликдан четда бўлиши, ростни айтиб, ёлғондан четда бўлиши лозимдир.\nҲа, ҳар бир банда ўзи нима учун халқ қилинган бўлса, унга ўша нарса муяссар қилинади. Ҳар бир банда қилганига қараб, жаннат ёки дўзахга киритилади. Буларнинг ҳаммасини Аллоҳ таоло азалдан билиб туради.\nЛобар Усмонова 11:35 / 04.07.2020\nАссалому алейкум. Мақолани ӯқиб кӯп нарсани тушундим. Энг асосийси болалигимда онамнинг бизга берган тарбиялари тӯғри эканини янаям билиб олдим. Волидам доим: "Роббим ӯзи яратган бандаларини қандай эканини олдиндан билгани учун уларнинг тақдирларини битиб қӯйган" дердилар.\nОта-онанинг сўкилишига йўл қўймаслик\n11:01 / 01.07.2020 1026\n17:07 / 01.07.2020 1337\n3849 15:49 / 23.03.2017\n3270 14:00 / 26.12.2018\n1535 13:30 / 22.07.2020


«Параллелeпипед»ни излаб... — Ishonch Gazetasi\nЎқувчининг миясини чарчатишдан нима наф?\nМактабда бошланғич синф ўқувчиларига дарс бераман. 22 йиллик меҳнат стажим бор. Унга асосан айтишим мумкинки, ҳамма ўқувчи дарсни бир хил ўзлаштиролмайди. Бугун мен ва мен каби педагогларни қийнаётган муаммо ана шу жараёнга бевосита боғлиқ бўлган дарсликлар ҳақида…\nМасалан, 3-синф математика фани режасини тузиш учун қўлимизга дастур келди. Унда назорат ишлари учун жуда кам соат ажратилган. Яъни, йиллик 170 соат дарсдан 10 соати назорат иши учун. Бу жуда кам…\nБир синфда 22 нафар ўқувчи ўқиса, шуларнинг 15 нафари яхши ўзлаштирадиган, қолган 7 нафари эса ўзлаштириши суст ўқувчилардир. Биргина математика фанини олсак, ўқувчилар билан асосий сабоқлардан ташқари, ҳафтада уч кун беш соатдан қўшимча равишда ишлаймиз. Шундай қилмасак, улар берилган мавзуларни ўзлаштира олмайди. Чунки ҳар соатда янги мавзу ўтиляпти. Дарсликда бу мавзуларни мустаҳкамлаш учун мавзулар ажратилмаган.\nМисол учун, 3-синф ўқувчиларига 17 сентябрь санасида «Комбинаторлик масалалар» мавзусини ўтгандик. Мана, ноябрь ойи тугаяптики, ҳали бирор марта шунга ўхшаш масала кўрмадим. Ёки бир масалада «параллелeпипед» ҳақида машқ берилган. Аммо шу синф дарслигида у ҳақида маълумот йўқ. Биз нима қилдик? Юқори синфлар учун мўлжалланган «Геометрия» дарслигидан «параллелeпипед» қоидасини топиб, ўргатдик. Аммо «параллелeпипед» ҳақидаги мисоллар ҳам давомли эмас. Шу биргина мисол учун боланинг миясини чарчатишдан нима наф? Қаранг, бола олган янги тушунчасини мустаҳкамламасдан навбатдаги мавзулар қўйилган ва ўқувчи дарсликни яхши ўзлаштиролмай қолмоқда. Демак, дарсликларни қайта ишлашда бу жиҳатларга жиддий эътибор қаратиш лозим.\nБиз ўқитувчилар ўқувчиларнинг дарсларни пухта ўзлаштириши тарафдоримиз. Аммо дарс мавзуларининг ўта мураккаблашиб бораётгани ва мавзуни мустаҳкамлаш учун давомли машқлар берилмаётгани, узвийликнинг йўқлиги педагоглар ва ота-оналарни ташвишга солмоқда. Унутмаслик керакки, ўрта мактабларда ҳамма ўқувчи ихтисослаштирилган мактабларга саралаб олинган ўқувчилар сингари бирдек иқтидорли эмас. Ўрта мактабларда ўзлаштириши паст болалар ҳам бор. Масаланинг ана шу томони ҳам, албатта, инобатга олиниши зарур.\nШундай экан, дарсликларни тайёрлаётган ва ўқув дастурлари тузаётган олимларимиз жараёнларнинг асосий эгалари бўлмиш биз ўқитувчилар билан фикрлашиб, қўлланмалар тайёрлашса, ўқувчиларга берилаётган сабоқлар беиз кетмасмиди?..\nКасби туманидаги 58-умумтаълим\nмактаби бошланғич таълим


МХДҚ: Раим Матраимовнинг вакил ўғли Мунарбек Сайпидиновни ҳибсга олинди - 0\nҚора-Сув тумани Савай қишлоқ ҳукумати раҳбари Мунарбек Сайпидинов махсус хизмат томонидан ҳибсга олинган. Бу ҳақда Миллий хавфсизлик давлат қўмитаси матбуот хизмати хабар бермоқда.\nУ мансаб ваколатини суиистеъмол қилганликда айбланмоқда.\nМиллий хавфсизлик давлат қўмитаси маълумотларига кўра Савай қишлоғида мактаб спорт зали қурилишининг ҳажми асоссиз равишда миллион сомга оширилган. Шунингдек, Сайпидинов сифатсиз қурилишига қарамай, объэктни фойдаланишга топширишга рози бўлган.\nБундан ташқари, Ўш шаҳри ва вилоятида уюшган жиноий гуруҳ тузиш ва турли ноқонуний хатти-ҳаракатлар билан шуғулланиш бўйича судгача бўлган тергов ҳаракатлари олиб борилмоқда. Бу иш бўйича Сайпидинов гувоҳ сифатида сўроқ қилинмоқда.\nТаъкидлаш жоизки, Мунарбек Сайпидинов Божхона хизмати раисининг собиқ ўринбосари Раимбек Матраимовнинг вакил ўғли. Аввалроқ хавфсизлик ходимлари унинг уйи ва иш жойини тинтув қилишган эди. Шунингдек, у Миллий хавфсизлик давлат қўмитаси раиси Камчибек Ташиев билан ҳам учрашган эди.


"Ўзбеклар ишсиз қолаëтгани йўқ"\n03 декабр 2020, Тошкент вақти: 02:27\nЎзбекистондан бориб¸ АҚШ да яшаëтганларга кўра¸Америкада ишсиз қолиб¸ ҳукумат ва хайрия гуруҳлари ëрдамига муҳтож қолаëтганлар сафида ўзбеклар кўзга ташланмаëтир.\nМолиявий инқироз сабаб Америкада ўз ишини йўқотаëтганлар сони кун сайин ошиб бораëтганига қарамай¸ яхши ҳаëт илинжида океан ортига борган ўзбекистонликлар бу бўҳронга осонликча бўйин эгадиган ўхшамайди.\nИқтисодий бўҳрон давом этаётгани боис АҚШнинг айниқса, саноат корхоналари жойлашган минтақаларида ишсизлар сони ортиб бормоқда.\nАмерика кино юлдузлари яшайдиган ва қишлоқ хўжалик саноати ривожланган Калифорния штатида уй-ипотека кредитларини тўлай олмаган минглаб америкалик водопровод ва хожатхона бўлмаган жойларда чодирлар қуриб яшамоқда, примусларда овқат пиширмоқда.\nАҚШ Меҳнат департаменти маълумотига кўра, жорий йил февралида ишсизлар сони рекорд даража, яъни, 8,1 фоизга етган.\nАҚШда иқтисодий бўҳрон 2007 йил декабрида бошланганидан бери расмий маълумотларга кўра, шу кунгача 4 миллион 400 минг одам ишсиз қолган. Автосаноат соҳасида юз берган бўҳрон бу соҳага алоқадор ширкатларни ҳам ўз гирдобига тортган.\nАҚШ Меҳнат департаменти маълумотига кўра, сўнгги уч ой давомида мамлакатда ҳар ойда 600 минг фуқаро ишсизлар армияси сафига қўшилмоқда.\nМамлакатда авж олаëтган ишсизликка қарамай¸ сўнгги йилларда Америкага бориб яшаб-ишлаётган ўзбекистонликлар сони кўпаймоқда.\nАҚШ иқтисодиётида кузатилаётган бўҳрон оддий америкаликлар қатори ўзбеклар турмушига қандай таъсир этмоқда?\nШу ва бошқа савол билан Питсбург шаҳрида яшаётган социолог Баҳодир Файзга мурожаат қилдик.\nБаҳодир Файз: Энди Америка катта мамлакат¸ биласиз. Питсбургда ëки бошқа катта шаҳарларда унақа сезиларли билингани йўқ. Американинг саноатлашган шаҳарларида¸ катта-катта фабрикаларда ишсиз қолганлар бўлади¸ албатта.\nИшсиз қолгани билан буларга олти ой давомида янги иш топгунга қадар компенсация тўланади. Ипотекага тўлаëтганлар бўлса уйини йўқотиши мумкин.\nОзодлик: Баъзи бир телеканалларда Америкада кўчада одамлар тургани¸ бепул овқат тарқатилаëтгани¸ шунга навбат кутиб турганларни ҳам кўрсатишади. Шунақа ҳолатларга кўзингиз тушдими?\nБаҳодир Файз: Йўқ¸ йўқ¸ унақа нарсага кўзим тушмади. Лекин бу ерда инқироз бўлса ҳам¸ бўлмаса ҳам черковларда хайрия ташкилотлари якшанба кунлари камбағалларга¸ кўчадаги уйсизларга овқат тарқатишади. Инқироз билан балки кўпайган бўлиши мумкин. Лекин унақа бепул овқат тарқатилаëтганини шахсан мен кўрганим йўқ.\nОзодлик: Америкада Ўзбекистондан бориб турғун яшаëтганлар ҳам бор. Уларнинг орасида ишсиз қолганлар борми?\nБаҳодир Файз: Мен танийдиганлар ичида ишсиз қолганлари йўқ. Молиявий инқироздан олдин Форд фабрикаси бекилаëтганда ўша фабрикада ишлаëтган ўзбеклардан бири ишдан бўшатилган эди. У кейин яна иш топиб кетди. Лекин ҳозир молиявий инқироз туфайли ишсиз қолган ўзбекни мен кўрганим йўқ.\nЭнди бу, ишига ҳам боғлиқ. Ишлар камайди. Ўзбекистондан келиб ишлайдиганлар кўп бўларди. Эскидан улар меҳмонхоналарда¸ бошқа жойларда ишлашарди. Ҳозир масалан, меҳмонхоналарда улар учун кўп иш йўқ. Ўзбекларнинг орасида иш қидириб юрганлар кўп.\nОзодлик: Бўҳрон дўконлардаги маҳсулотлар нархига таъсир этдими?\nБаҳодир Файз: Йўқ. Қайтанга инфляциянинг тескариси бўлди. Нархлар кўпроқ тушаяпти.\nОзодлик: Нархлар тушишини нима билан изоҳлашаяпти? Одамлар кам олаяптими?\nБаҳодир Файз: Бироз ўша билан ҳам боғлашаяпти. Олиш камайган дейишаяпти. Бензиннинг нархи тушиб кетди. Озиқ-овқатларда нарх-навонинг ошиши кузатилгани йўқ.\nОзодлик: Иқтисодий бўҳрон иш ҳақига таъсир этдими?\nБаҳодир Файз: Меҳнат ҳаққига таъсир қилгани йўқ. Лекин мен ўзим учун айтай: бизларнинг бу йилги маошимиз ошмайдиган бўлди. Ҳар йили апрел ойида маошга 4 фоиз қўшиларди. Бу йил шуни ва бонусимизни олмайдиган бўлдик. Бонус мукофот эмас¸ лекин мукофотга ўхшаган нарса. Масалан¸ бизнинг компанияда ҳеч кимнинг маоши ошмайдиган бўлди.


Туманли Альбион деб аталувчи ўлканинг футбол бўйича мусобақалари жуда қизиқарли ва томошабоп ўтиши барчага яхши маълум. Энг муҳими, бу чемпионатда кутилмаган натижалар жуда кўп учрайди ва бунинг оқибатида, қайсидир ўйин натижаси учун арзимаган пул тикканларнинг бирдан бойиб кетиши эҳтимоли юқори. Тадқиқотларга кўра, Буюк Британияда ўртаҳол бир оила ҳар йили букмекерлик идораларига ўртача 166 фунтдан пул сарфлайди. Тўғри, омад ҳамиша келавермайди, аммо баъзида истиснолар ҳам рўй бериши аниқ. Қуйида шу ҳақда ҳикоя қилинади.\n«Реал Мадрид» собиқ ҳужумчиси, машҳур «сўйлоқ» - Луис Назарио да Лима Роналдо ҳозирда клубнинг бутун жаҳондаги элчиси ҳисобланади. Вақтида бетакрор ҳаракатлари ва шундай голлари билан миллионлаб қалбларни ошуфта қилган бразилиялик яқинда AS нашри мухбирлари билан суҳбатлашди. У бу жараёнда сермаҳсул фаолияти давомида рўй берган ай-рим қизиқарли лаҳзаларни хотирлади. Хусусан, Висенте дель Боске қўл ос-тида ўйнаган қисқа даврига алоҳида тўхталди.\nФранция термаси ЖЧ-2018 саралаш босқичи стартида очко йўқотгач (Беларусда дуранг ўйнаганди), охирги Европа чемпионати финалчиси эканлигини эслаб қолди, чоғи, 2-3- турларда болгарлар ва голландлардан устун келиб, чиндан ҳам, янги даврга қадам ташлаётганини исботлашга тушди. Soccer.ru сайти эса бундан ўзгача илҳомланиб, ҳозирги «учранглилар» ва Евро-2000 вақтидаги жамоани ўзаро таққослаб кўрди. Чунончи, терма жамоа бош мураббийи Дидье Дешам шу икки даврни боғлаб турибди. Ўйлаймизки, бундай солиштирма таҳлил кўпчиликни қизиқтиради. Хўш, Поль Погба ва Антуан Гризманн ўша афсона мисоли Зайниддин Зидан ва Тьерри Анрига қандай бас келишади? Умуман, Дешам жамоаси катта ғалабалар сари интиляпти. Ҳарқалай, ҳозирги терма олдида муайян чўққи бор - яқин ўтмишдаги натижалар. Кўпчилик Роже Лемер қўл остида ўйнаган ўша таркибни кучлироқ санайди. Чунки французлар 2000 йили қитъа чемпиони бўлишганди. Қизиқ, айни таркибнинг ҳам устун жиҳатлари борми?\nЭквадор миллий термаси ҳужумчиси Эннер Валенсия полицияни чинакамига чув туширди. Аниқроқ гапирсак, у эквадорликларнинг Чили терма жамоасига қарши ўйинлари (ЖЧ-2018 саралаш босқичи) вақти полициядан қочиш орқали криминал жараён қаҳрамонига айланди. Sovsport.ru сайти айни шу воқеа тафсилотларини баён қилдики, бу кўпчиликни қизиқтирса, ажабмас.


Юзлаб хорижликларни жалб қилиш самараси | Qaraqalpaqstan Xabar Agentligi\nМеҳмондўст ўзбек халқи сайёҳларга ҳар томонлама қулайлик яратиш мақсадида юртимизда туризм соҳасини янада ривожлантириш, меҳмонхона тармоғини такомиллаштириш ва хизмат кўрсатиш сифатини янада яхшилашга алоҳида эътибор қаратмоқда.\nСурхондарё вилояти ўзининг мафтункор табиати, сўлим гўшалари, муқаддас зиёратгоҳлари ва бебаҳо урф-одатлари билан дунё аҳлида катта қизиқиш уйғотади. Шунда илҳом келади:\nЮксак чўққиларнинг майин бағрида,\nМеҳмонларни кутиб, яшайди Сурхон…\nБугун Сурхонга ташриф буюраётган сайёҳлар сони ортиб бормоқда. Бу албатта юртимизда туризм инфратузилмасини яхшилаш, янги сайёҳлик йўналишлари ташкил этиш ҳамда меҳмонхона хўжалиги, сайёҳларга хизмат кўрсатиш тартибини янада такомиллаштиришга замин яратади.\nСурхондарёлик Ойдин опа Шарафутдинова туризм ва тадбиркорлик ривожига ҳисса қўшиб келаётган тадбиркорлардан. Вилоят маркази – Термиз шаҳридаги «ASSON» меҳмонхонаси қулай шароити, лаззатли таомлари ва юксак маданиятли ходимлари билан тортимли гўшага айланган.\n– Мустақилликка эришганимиздан сўнг тадбиркорларга кенг йўл очилди, – дейди меҳмонхона бошқаруви раиси Ойдин Шарафутдинова. – Турмуш ўртоғим билан вилоятда биринчилар қаторида ҳусусий фирма очганмиз. Мустақиллик билан биргаликда қадамба-қадам ўсдик. Мамлакатимизда тадбиркорларга берилаётган кенг имкониятлар самараси ўлароқ, бизнесимиз яхши ривожланмоқда. Айниқса, Президентимиз Шавкат Мирзиёев раҳнамолигида туризмни ривожлантиришга алоҳида эътибор қаратилмоқда. Бу борада бизнинг ҳам ҳиссамиз борлигидан хурсандмиз.\nЮз ўринга мўлжалланган «ASSON» меҳмонхонасида 30 дан ортиқ ишчи фаолият юритади. Меҳмонхона қошидаги миллий ва европа таомлари ошхонасининг ўзида 16 ходим ишлайди. Сурхондарё чегара ҳудуд бўлгани учун афғонистон, тожикистонлик сайёҳлар кўп меҳмон бўлишади. Меҳмонхонада маҳаллий ва чет эл фуқаролари талаби эътиборга олинган ҳолда шароитлар яратилган. Хусусан, рақамли телевидение, интернет, бассейн, анжуманлар зали, ресторан мижозлар хизматида. Бир сўз билан айтганда, бу ерда ўзбек халқ мақоли – “Меҳмон отангдай улуғ” мақолига амал қилинади.\nСурхондарёга ташриф буюрган сайёҳлар Ҳаким ат-Термизий, Абу Исо Муҳаммад ат-Термизий, Султон Саодат, Сўфи Оллоёр каби тарихий қадамжоларни зиёрат қилишади. Фаёзтепадаги буддизм ибодатхоналарини кўришади. Демак, бу ерда зиёрат туризми ривожланмоқда. Шундай пайтда улар албатда меҳмонхонага қайтгач қибла қаердалигини сўрашади, намоз ўқишади. Меҳмонхонада намоз ўқийдиган бурчак, қиблани кўрсатадиган кўрсаткич ва муқаддас Қуръон китобининг бўлиши айни муддао.\n– Мамлакатимизда хотин-қизларга берилаётган имкониятлар таҳсинга лойиқ, – деди О.Шарафутдинова. – Бу имкониятлардан унумли фойдаланиб, яхши натижаларга эришаётган аёлларимиз жуда кўп. Юксак муваффақиятга эришмоқчи бўлган аёллар биринчи галда оилада тутумли бўлиши, жамиятимизга тарбияли, яхши фарзандларни етказиб бериши керак.\n04.04.2018, 16:39 | 517 марта кўрилди


Бариатрия - семизлик муаммосига жарроҳлар аралашуви\nОртиқча вазн кўпчиликни ташвишга солаётган муаммолардан бири десак, янглишмаймиз. Ундан халос бўлиш учун ҳар хил парҳезлар, махсус спорт машғулотлари, ноодатий тиббий муолажалар, турли препаратлар, иштаҳани бўғиш усулларидан фойдаланаётганлар, ҳатто, руҳшунос хизматига ҳам мурожаат қилаётганлар бор орамизда. Ортиқча вазн соғлиққа жиддий зиён етказганида эса шифокорлар жарроҳлик амалиётига мурожаат этишни тавсия қилишлари мумкин. Келинг, шу усулга батафсил тўхталсак.\nЖарроҳларга йўл беринг\nБариатрия - семизлик муаммосига жарроҳларнинг аралашуви билан кечувчи жараён. Амалиёт жарроҳлар ҳамда эндокринологларнинг қатьий кўрсатмалари асосида амалга оширилади. Хўш, бу тиниб-тинчимаган жарроҳлар қай йўл билан бизни муаммодан халос этишади?\nОшқозонни қисман боғлаш (бандажлаш);\n. ошқозонга шунт қўйиш (найча ўрнатиш);\nбилиопанкреатик шунт қўйиш;\nгастропластиканинг турли кўринишлари;\nошқозоничи баллони ёрдамида.\nАгар беморда куйидаги белгилар кузатилса, бариатрияга кўрсатма берилиши мумкин:\nТана вазни индекси 35 ва ундан юқори бўлса (махсус жадвалга қаралади),\nВазн ошишига сабаб бўлувчи касалликлар мавжуд бўлса.\nТерапевтик муолажа усулларига нисбатан рефрактерлик (салбий таъсир) кузатилса.\n3 тури мавжуд\nБариатрик жарроҳликни 3 гурухга ажратиш мумкин:\nРестриктив жарроҳлик - ошқозон-ичак трактининг юқори соҳасини қисқартириш йўли билан камроқ таом тановул қилишга кўмаклашиш (ошқозоничи баллони, ошқозонни бандажлаш).\nОшқозон-ичак трактида вазнни оширувчи моддаларнинг кам сўрилишини таъминловчи жарроҳлик амалиёти тури (билиопанкретик шунт қўйиш).\nАралаш жарроҳлик — бунда бирваракайига ҳар усулга мурожаат қилиниши мумкин.\nЖарроҳлик амалиётини ўтказиш мумкин бўлмаган холатлар мавжуд: Булар:\nтана оғирлиги индекси 35 дан кам бўлса;\nанамнез ҳолатидаги руҳий касалликлар;\nмурожаат даврига қадар, 6 ой давомида ўтказилган юрак ишемик касалликларининг оғир шакли.\nАдаштирманг, липосакция бошқа нарса!\nАлоҳида таъкидлаб ўтиш лозимки, липосакция ва абдоминопластика бариатрик жарроҳлик тури ҳисобланмайди.\nҚай усул самаралироқ?\nБандажлашда ошқозоннинг юқори қисми сиқилади ва думалоқ силикон боғлам кийдирилади. Бу анчайин хавфсиз ва тезкор усул бўлиб, ортиқча вазнинг 50-60 фоизга камайишига олиб келади.\nНокли гастропластикада ошқозоннинг каттагина қисми олиб ташланади. Қолган бўлагидан эса диаметри 1 см.ли найча ўрнатилади. Бунда овқат ошқозонга жуда кам миқдорда тушади.\nШунт қўйилганида эса ошқозон икки қисмга ажралиб қолади. Кичкина қисмининг ҳажми 50 мл.ни ташкил этади. Натижада, бемор жуда кам микдорда таом истеъмол қилишга одатланади. Қолаверса, озиқ моддалар кам миқдорда сўрилади. Шунт қўйиш муаммонгизни 80 фоизгача камайтиради.\nБилиопанкреатик шунт қўйишда қисқичлар ёрдамига мурожаат қилинади. Бунда кичрайтирилган бўлмага ингичка ичак бирлаштирилади. Бу усулнинг оддий шунтлашдан асосий фарқи ошқозон бўлмаси ҳажми 50 мл. эмас, 200 мл.ни ташкил этиб, ингичка ичак йўли қисқартирилади ва 50 см.га яқин узунликда қолдирилади. Озиқ моддалар жуда кам миқдорда сўрилгани боис 90 фоизлик натижага эришишингиз мумкин.\nГастро ва билиопанкреатик шунт қўйилганидан сўнг ҳаёт учун муҳим саналган В гуруҳи витаминлари, фолат кислотаси, темир, кальций ва микронутриентлар истеъмоли етарли даражада бўлишини назорат қилиш лозим. Амалиётдан кейин махсус парҳез, кундалик енгил жисмоний машқларни бажариш, доимий шифокор назоратида бўлиш талаб этилади.


25 июн 2022, Тошкент вақти: 04:34\nТуркистон – Тошкент – Туркистон йўналишидаги авиақатновлар Air Astana ширкати таркибига кирувчи Fly Arystan авиакомпанияси томонидан амалга оширилади.\nҚозоғистоннинг Туркистон шаҳридан Тошкентга 21 июнь куни илк парвоз амалга оширилди.\nҚозоғистоннинг Fly Arystan авиакомпаниясига қарашли самолёт Тошкент халқаро аэропортига илк 180 йўловчини олиб келди.\nШиркатнинг билдиришича, ҳафтанинг душанба ва пайшанба кунлари Туркистон-Тошкент-Туркистон йўналишидаги рейс Airbus A320 самолётида амалга оширилади. Бир томонга энг арзон чипта нархи 870 минг сўм экани, парвоз 50 дақиқа давом этиши айтилди.\nЎзбекистон Транспорт вазирлиги 2 июнь куни Самарқанд ва Олмаота шаҳарлари ҳамда Тошкент ва Туркистон шаҳарлари ўртасида мунтазам авиақатновларни йўлга қўйишга келишиб олинганини билдирган эди.\nАввалроқ Озодлик март ойидан Қозоғистоннинг SCAT авиаширкати Ақтау – Урганч – Ақтау йўналишида мунтазам авиақатновларни йўлга қўйгани ҳақида хабар қилганди.


Пентагонда Исроил жосуси аниӄланди\nФарангис Саид шанба куни дунё матбуоти орӄали АҚШ Мудофаа Вазирлигининг бир ходими Исроил фойдасига жосуслик ӄилгани ҳаӄда хабар тарӄалди ва катта шов-шувга сабаб бўлди. Маълумки, АҚШ ва Исроил ўртасидаги муносабатлар ниҳоятда яӄин. Шунга ӄарамай, бу АҚШ ҳукумати идораларида Исроил жосуслари борлиги ҳаӄидаги биринчи маълумот эмас. Бундай хабарлар илгари ҳам тарӄалган ва икки давлат ўртасидаги алоӄаларнинг совушига олиб келган эди. Шанба кунги ҳодисалар атрофида ҳамкасбим Фарангис Саид билан суҳбатлашамиз.\nФарангис, авваламбор мана шу ҳодисага батафсил тўхталсак. Пентагон ходими Исроил фойдасига жосуслик ӄилгани ҳаӄидаги хабарлар биринчи бўлиб ӄаерда чиӄди ва ким томонидан тарӄатилди?\nФС: Ғарб матбуотидаги хабарларда айтилишича, АҚШ ҳуӄуӄ-тартибот органларининг бир ходими исмини ошкор этмаслик шарти билан журналистга бу ҳаӄда маълумот берган. У берган маълумотларга кўра, ҳозирда АҚШ Федерал Қидирув Бюроси Пентагон ходимининг махфий маълумотни Исроилга ӄарашли бир гуруҳга бергани масаласини ўрганмоӄда.\nАА: У ӄандай гуруҳ экан?\nФС: Гуруҳ номи “Америка-Исроил жамоатчилик муносабатлари ӄўмитаси” бўлиб, у Вашингтонда жойлашган ва Исроил сиёсатини ӄўллаб-ӄувватловчи гуруҳ ҳисобланади. Хабарларга кўра, Пентагоннинг ўша ходими махфий маълумотни мазкур гуруҳга узатган. У эса, ўз навбатида, маълумотни Исроил ҳукуматига етказган.\nХодимнинг исми-шарифи айтилмаяпти. Аммо унинг АҚШ Мудофаа Вазири Доналд Рамсфелд муовини Дуглас Фийт ӄўлида ишлаган таҳлилчи экани айтилмоӄда.\nАА: Демак, исми айтилмаётган таҳлилчи Пентагоннинг энг юӄори даражадаги раҳбарларига яӄин одам бўлган. Хўш, Пентагон расмийлари бу ҳодисага ӄандай муносабат билдиришяпти?\nФС: Пентагон раҳбарияти шанба куни дарҳол шу ҳодиса юзасидан баёнот тарӄатди. Баёнотда айтилишича, АҚШ Федерал Қидирув Бюроси олиб бораётган тергов доирасида клерк, яъни оддий хизматчи даражасида ишлаган ходим фаолияти текширилмоӄда. Пентагон расмийлари мазкур ходим АҚШнинг у ёки бу масаладаги сиёсатини белгиловчи одам бўлмаган, у оддий ходим, холос, деб таъкидлашмоӄда. Аммо матбуотдаги хабарларга ӄараганда, исми айтилмаётган ходим Исроилга узатган махфий маълумотлар АҚШнинг Эронга нисбатан сиёсатига оид бўлган.\nПентагон вакилларининг, шунингдек, маълум ӄилишича, АҚШ Адлия Вазирлиги ҳам тергов жараёнига жалб этилган.\nАА: Исроил раҳбариятининг бу маълумотга муносабати ӄандай бўлмоӄда?\nФС: Бу маълумот тарӄалиши биланоӄ, Исроилнинг Вашингтондаги элчихонаси матбуот котиби Дэвид Сейгел иддаолар мутлаӄо нотўғри, деб баён ӄилди.\nСўнгра Исроил парламенти депутати, Ташӄи ишлар ва мудофаа ӄўмитаси раиси Ювал Стейниц ҳам баёнот бериб, АҚШда Исроил жосуслари йўӄлигини таъкидлади:\n”Мен сизни ишонтириб айтаман-ки, Исроилнинг АҚШ ёки Пентагонда жосуслари йўӄ. Тамом-вассалом. 20 йил олдинги Поллард ишидан кейин Исроил АҚШ ҳукумати ёки АҚШга ӄарши жосуслик ӄилмасликка ӄарор ӄилган эди. Шунинг учун Исроилнинг мазкур ишга алоӄаси йўӄлигига ишончим комил,” - деди Исроил расмийси.\nАА: Фарангис, агар адашмасам, у айтиб ўтган Поллард иши ҳам айнан АҚШ ҳукумат идораси ходимининг Исроил фойдасига жосуслик ӄилгани ҳаӄида бўлган эди, шундайми?\nФС: Тўғри, Азизулло ака, 80-йиллар ўрталарида АҚШ ҳарбий флотидаги разведка хизмати таҳлилчиси Жонатан Полларднинг Исроил фойдасига жосуслик ӄилгани аниӄланган эди. Ўшанда бу ҳодиса жуда катта жанжалга сабаб бўлган эди. АҚШ ва Исроил ҳатто ўзаро дипломатик алоӄаларни узиш арафасида турган эди. Ўшанда Поллард айби судда исботланган ва у умрбод ӄамоӄ жазосига маҳкум этилган эди.


Муҳтарам она учун совға сифатида Туркиядаги исломий меҳмонхонада дам олиш\nБизнинг сайёҳимиз Мирмуҳсинбек Пўлатов шу йили Туркияга бориб исломий меҳмонхонага жойлашди ва ҳозир у ердан олган таассуротлари билан ўртоқлашишга шошилмоқда!\nШу йили мен онамга ажойиб бир совға қилишни ният қилган эдим, улар ҳожи-оналар. Биз онам ва синглим билан Туркияга йўл олдик.\nБиз биринчи марта исломий меҳмонхонада тўхташга қарор қилдик. Ушбу масалани узоқ вақт ўргандик, Tatil.uz га келганимизда Алишер ака Мирахмедов бизга Сиде районидаги Selge Beach Resort&SPA 5* ни тавсия қилдилар.\nШуни айтиб ўтишим керакки, бундай сервис даражасини кутмаган эдим! Бу ерда ислом аҳкомлари бўйича дам олиш учун барча зарур шароитлар яратилган экан.\nМеҳмонхона ҳудуди катта, хушманзара ва ниҳоятда кўкаламзорлаштирилган.\nМеҳмонхонанинг ўзи ҳам чиройли ва шинам.\nУ ерда таомлар мутлақо ҳалол. Кафе ва ресторанларда танлов кенг бўлиб, шунга яраша мазали ҳамдир!\nМеҳмонхона ҳудудида намоз ўқиш учун масжид бор.\nМасжидда мулла бор экан. У ерда намоз ўқувчилар сони кам бўлгани мени бироз таажжублантирди...\nМусаффо денгиз ва меҳмонхона пляжи алоҳида эътиборга лойиқ.\nАйтганча, пляж мовий ранг байроқ билан белгиланган!\nМеҳмонхона ҳудудида алоҳида эркак ва аёллар учун, шунингдек қувноқ горкаларга эга болалар бассейни бор.\nТўғрисини айтсам, меҳмонхонани танлаётганимда бироз ҳаяжонландим: ҳар ҳолда исломий меҳмонхонада дам олиш мен учун илк тажриба эди. Тўғриси, бу ерда болалар учун жуда кўплаб қизиқарли нарсалар борлигини билмаган эканман! Бу ерда юқоридагилардан ташқари болалар майдончаси ва ўйин хоналари ҳам мавжуд экан!\nШу сабабли кейинги сафар бу ерда турмуш ўртоғим ва болаларим билан келмоқчиман. Ўйлашимча, бу ер уларга ёқади!\nАсосийси – мен онажонимнинг орзуларини амалга оширдим, улар дам олишдан ва менинг совғамдан мамнунлар. Ахир фарзанд учун онасининг кўнгли кўтарилишидан яхшироқ нарса борми?!\nШу боис мен кўнгилдагидек ҳордиқ чиқаришга ёрдам берганликлари учун Tatil.uz га ўз миннатдорчилигимни билдирмоқчиман!\nИсломий меҳмонхонага боришни режалаштираётган, бироқ айрим сабабларга кўра бундан хавотир олаётган бошқа сайёҳларга ҳам у ерга албатта боришни ва юқори даражали сервисдан баҳра олишни маслаҳат бераман!\nАвтор статьи: Мирмуҳсинбек Пўлатов


Ўзбекистонда етиштириладиган техник каннабис инсон организмига қандай таъсир кўрсатиши маълум бўлди\nАгросектор 17 декабр 2020 929\nЎзбекистонда техник каннабис етиштиришда қандай ҳуқуқий асос яратилган?\nЎзбекистонда техник каннабис етиштириш қандай самара беради?\nКўпчилик техник каннабис таркибида гиёҳванд восита мавжуд, шу боисдан уни иқтисодий мақсадларда етиштириш хавфли деб ҳисоблашади, бу фикр қанчалик тўғри?\nТехник каннабис – таркибида 0,2 фоизгача миқдорда тетрагидроканнабинол гиёҳвандлик моддаси мавжуд бўлган ўсимлик. Ховос туманида экилган нав Европадан, яъни Франциядан келтирилган бўлиб, унинг таркибида гиёҳванд жуда кам миқдорни ташкил этади. Бу эса тирик организмга ҳеч қандай наркотик таъсир кўрсатмайди. Шу боисдан Ўзбекистонда етиштириладиган техник каннабис ўсимлигининг таркибидаги моддалар инсон организмига умуман салбий таъсир кўрсатмайди. Ўзбекистонда таркибида 0,2 фоизгача миқдорда тетрагидроканнабинол гиёҳвандлик моддаси мавжуд техник каннабис ўсимлигини саноат мақсадларда етиштиришга рухсат этилди. Жумладан, бу кўрсаткич Хитой ва Чехияда – 0,3 фоизгача, Италия, Венгрия, Швеция, Бельгияда 0,2 фоизгача, Россия Федерациясида – 0,1 фоизгачани ташкил этади.\nТехник каннабисни етиштириш Ўзбекистон иқлимига қанчалик мос?\nТехник каннабис етиштириш билан кимлар шуғулланиши мумкин? Унинг тартиби қандай?


Аҳолидан мусодара қилинган квартиралар милиционерларга берилди\nТошкент шаҳридаги милиционер. Иллюстратив расм\nТошкентнинг Амир Темур хиёбонида 10 сентябрь куни Ўзбекистон Республикаси Ички ишлар вазирлиги сафига қабул қилинган янги ҳодимларининг тантанали қасамёд қабул қилиш маросими ўтказилди.\nЎзбекистон ИИВ матбуот ҳизмати вакилининг Озодликка айтишича, ўша куни 150 нафар инспекторга имтиёзли кредитлар ҳисобига шахсий автомашиналар ҳамда хизмат квартираларининг калити топширилган.\nТошкентлик мустақил журналист¸ мусодара қилинган уйлар ҳақида қатор мақолалар муаллифи Алексей Волосевичнинг аниқлашича¸ милиционерларга аҳолидан мусодара қилинган квартиралар берилган.\nЎзбекистон ИИВ 20 июль куни ўтказган брифинг чоғида Тошкент шаҳар ИИБ бошлиғи муовини Дониёр Тошхўжаев йил бошидан бери шаҳарда 400 та фоҳишахона аниқланиб, "притон"га айлантирилган бу квартиралар мусодара қилинганлигини айтган эди.\nИИВ матбуот хизмати вакилига кўра, квартира ва автомобиллар Ўзбекистон президентининг 2017 йил 20 апрелдаги қарорига биноан берилган.\nАйни пайтда, ИИВ мулозими милиция ходимларига мусодара қилинган квартиралар берилганини ҳам тасдиқлади.\nҚарорда профилактика инспекторларига ўзлари хизмат қилаётган ҳудуддан оила аъзолари билан яшаши учун уй ажратилиши кўзда тутилган.\nБу қарорда милиция ходимлари учун маҳаллий ҳокимият турар-жой фондини шакллантириши лозимлиги таъкидланади.\nҚарор милиционерлар учун мўлжалланган турар-жой фонди¸ маҳаллий ҳукумат балансида турган¸ иккиламчи бозордан сотиб олинган ва давлат фойдасига мусодара қилинган квартиралардан ташкил топиши лозимлигини уқтиради.\nЎзбекистон ИИВ тизимига хўжалик моллари ва хизмат кийими етказиб берадиган ширкат ҳодимининг Озодликка айтишича¸ вазирликда иккиламчи бозордан квартира сотиб олишга маблағ йўқ¸ маҳаллий ҳокимият балансида эса, бўш квартиралар қолмаган.\n- Шу боис Тошкентда мусодара қилинган уй ва автомобилларни милиция ходимларига бериш масаласи юқори билан келишиб ҳал қилинди¸ 10 сентябр куни 150 ИИВ ходимига квартира берилди. Умуман, йил охирига қадар, 500 милиционер квартира билан таъминланади,- дейди суҳбатдош.\nЎзбекистон ИИВ матбуот хизмати вакилининг Озодликка айтишича¸ йил охиригача жами 537 милиционер квартира билан таъминланади.\nМустақил журналист Алексей Волосевиевнинг Озодликка айтишича ¸ Тошкент шаҳар ИИБ бошлиғи муовини Дониёр Тошхўжаев айтган мусодара қилинган квартиралар калити милиционерларга топширилган.\n- Ўзбек ҳуқуқ тартибот органлари милиционерларни квартира билан таъминлаш ҳақидаги президент режасини деярли бажариб бўлишди. Фақат яна 137 та притонни аниқлаб¸ далилий ашë сифатида мусодара қилишса бўлди¸ дея таъкидлайди Волосевич.\nТошкент вилояти Янгиобод шаҳрида истиқомат қилувчи ва ўзини Зарипов Руслан деб таништирган электрик йигит Озодлик билан суҳбатда ўзи яшаëтган кўп қаватли уйнинг уч хонали квартирасига участка милиционери кўчиб келганини гапириб берди. Зариповга кўра¸ бу уй суд қарор билан эгасидан тортиб олинган:\n- Уйнинг эгаси квартирасини ижарага берган эди. Ижарачилар устидан уйни притонга (фоҳишахона) айлантирганлик айби билан суд бўлди. Суд далилий ашë сифатида уйни тортиб олди. Ўшандан кейин ҳокимият бу квартирани ремонт қилди. 11 сентябр куни бу уйга милиционер кўчиб ўтди¸ дейди суҳбатдош.


Баъзан Моуриньони ўлдириб қўйгим келарди!\n26 апрель, 16:45\nАйни пайтда “Вильярреал” шарафини ҳимоя қилаётган Серж Орье “Тоттенхэм”да Жозе Моуриньо қўл остида ўйнаган даврларни эмга олди. Ивуарлик ҳимоячи ўзига хос характерга эга бўлган португалиялик мутахассис билан тил топишиш усули билан ўртоқлашди.\n- Бир марта биз жиддий тортишиб қолдик. Бу тактик қарашлар сабабли юзага келган тортишув эди. Мен Моуриньонинг қарорларидан норози эдим ва буни айтиш учун хонасига бордим.\nМен муаммосиз у билан гаплашиб олишим мумкинлигини билардим. Чунки унга ўйинчиларнинг ростгўйлиги ёқарди. Эртасига ўртамиздаги можаро барҳам топди.\nМоуриньо ўйинчини эшитади ва кейин ўз фикрини айтади. Бу менга ёқарди.\nБаъзан Моуриньодан шу даражада нафратланиб кетасанки, уни ўлдириб қўйишга тайёр турасан. Лекин кейинчалик уни тушуна бошлаганингдан кейин яхши кўриб қоласан. Бу унинг характери билан боғлиқ. Чунки у туғма ғолиб. Ҳозир Жозега ҳеч қандай эътирозим йўқ, - деди Серж Орье.\n29 ёшли футболчи фаолиятининг катта қисмини Франция чемпионатида “Ланс”, “Тулуза” ва “Пари Сен-Жермен” клубларида ўтказган. 2017-2021 йиллар давомида “Тоттенхэм”да тўп сурган. Ўтган йили ёзда Испания чемпионати вакили “Вильярреал” сафига кўчиб ўтди. Жорий мавсумда тажрибали ҳимоячи 15 та учрашувда қатнашди.\nОрье 2013 йилдан бери Кот-д’Ивуар терма жамоаси аъзоси ҳисобланади. Мамлакати бош жамоаси сафида 69 та учрашувда учта гол урган футболчи 2015 йилда Африка чемпиони бўлган.\nМоуриньо келаси мавсум учун уч футболчи танлади\n“Рома” спорт директори Тьягу Пинто бош мураббий Жозе Моуриньо топшириғига кўра, келаси мавсум учун футболчи қидирмоқда.\nАйни пайтда унинг қўлида португалиялик бош мураббий танлаган уч футболчи номи киритилган рўйхат бор. Тьягу Пинто ёзда уларни Римга келишга кўндириши керак.\nАсосий нишон сифатида “Фейеноорд”да ўйнаётган аргентиналик Маркос Сенеси белгиланган. Бу ҳимоячи жорий мавсумда Нидерландия чемпионатида 28 та учрашувда иккита гол урди.\nФранция чемпионатида “Лилль” шарафини ҳимоя қилаётган ярим ҳимоячи Шека ҳам Моуриньо назарига тушган. 27 ёшли футболчи чемпионатда 23 та баҳсда қатнашиб, рақиблар дарвозасини уч бор ишғол қилди.\nШунингдек, Моуриньо жамоа ҳужумини кучайтириш мақсадида “Валенсия”даги юртдоши Гонсалу Гедешни “Рома”га олиб келишни истаяпти. Португалиялик ҳужумкор футболчи испан клубининг асосий ўйинчиларидан ҳисобланади.\nГедеш бу мавсум жамоадошлари орасида Испания чемпионатида энг кўп – 31 та учрашувда майдонга тушди. Унинг ҳисобида 11 та гол бор.\nНиколо Дзаньоло: Моуриньо соврин олиб беради\n“Рома”нинг ҳужумкор футболчиси Николо Дзаньоло Жозе Моуриньо қўл остида жамоа соврин юта олишига ишонаётганини билдирди.\n- Моуриньо дунёдаги энг зўр мураббийлардан бири. У бизни ҳеч қачон таслим бўлмасликка, ҳар доим ҳушёр туриш, ҳамма нарсага тайёр бўлиш, мақсадга эришиш учун бирлашишга ўргатди. Мен Моуриньо билан бирга бирор соврин қўлга киритишимизга ишонаман.\nБиринчи марта учрашган кунимизданоқ умумий ишимиз юзасидан даррор бир-биримизни тушуна олдик. Биз шу мавсумнинг ўзида соврин ютмоқчимиз. Қандай ғалаба қозонишни биладиган мураббий билан имкониятларимиз анча ошади.\nКонференциялар лигаси ярим финалидаги рақибимиз “Лестер” жуда кучли жамоа. Ҳар қандай Англия жамоаси каби улар жисмонан бақувват ва кўп югуради. Биз ҳам кам эмасмиз. Мавсум давомида ҳар қандай рақиб билан рақобатлашишга тайёр эканимизни бир неча бор исботладик. Биз қўрқмаймиз ва ўз усулимизда ўйнаймиз, - деди НиколоДзаньоло.\n22 ёшли футболчи клуб раҳбарияти билан янги шартнома бўйича музокараларни давом эттирмоқда. Дзаньолога Италия ва Англиянинг гранд клубларидан таклифлар бўляпти. Рим клуби агар 50 миллион евро тикадиган жамоа бўлса, раҳбарият Николонинг кетишига тўсқинлик қилмаслигини билдирган.\nАбрахам, хотиржам кетавер, ўрнингга Шомуродов бор!\nШомуродов Мхитарянни “Рома”да олиб қоладиган бўлди!\nМоуриньо Шомуродовдан воз кечди(ми)?!


Боланинг жинси – энди оиладаги жанжалга сабаб эмас! Ота-онадан қайси генлар болага ўтади? | LifeHaq.uz\nЎзбекистонда аксарият оилалар ҳанузгача “Худодан” ўғил сўраганда қиз туғилишига ёки тескари бўлишига аёл асосий сабабчи сифатида қаралади. Баъзида биология тарбиядаги бундай саводсизлик ажрашишларнинг қадимий сабабларидан бири бўлади.\nАгар қиз туғилганида сизни айблаётган бўлсалар, бу одамларга мазкур мақолани юборинг ёки шифокордан сўраб кўришларини айтинг.\nЁки, сизга қарата “Ҳудди онангни ўзисан” деган жумлани айтишса, билингки, бу ҳақиқат эмас. Аслида аёллар кўпроқ оналарига эмас, оталарига ўхшайдилар. Бундан ташқари, айрим фаразларга кўра, ҳомила пайдо бўлгунича отанинг яшаган ҳаёт тарзи, унинг овқатланиши ва ўзини ҳис қилиши бўлажак боланинг саломатлигига асос солади. Болага қайси хусусиятлар отадан, қайсилари эса онадан ўтиши ҳақида ушбу мақоладан ўқинг.\nҲаттоки яхши ирсий мерос бўлган тақдирда ҳам, соғлом турмуш тарзи ҳақида унутмаслик тавсия этилади. Охир-оқибат айнан турмуш тарзи қандай кўринишингизни ва ўзингизни ҳис қилишингизни белгилаб беради.\nБолаларга кўпинча ота-оналаридан бурун учи, лаблар атрофидаги соҳа, ёноқ суякларининг ҳажми, кўзлар бурчаги ва ияк шакли мерос ўтади.\nЮз қиёфасини танишда айнан шу соҳалар муҳим ҳисобланади, шу боис юзларида шундай соҳалари бўлган одамлар жуда ўхшаш ва ҳаттоки бир хилдек кўринадилар.\nБироқ, қошлар орасидаги соҳа кўпинча ота-оналар ва болаларда фарқ қилади.\nРиз Уизерспун қизи билан\nАктриса Риз Уизерспуннинг қизи онасидан мовий кўзлар, ёноқ суяклари, ияк шакли ва бурун учини олган.\nОдатда онанинг генлари бола ДНКсининг 50 фоизини, отаники эса қолган 50 фоизини ташкил этади. Бироқ, эркакларнинг генлари аёлларникига нисбатан тажовузкор бўлади, шунинг учун улар ўзини кўпроқ намоён этади. Хусусан, онанинг 40 фоиз фаол генларига отанинг 60 фоиз генлари тўғри келиши мумкин.\nБундан ташқари, ҳомиладор аёлнинг организми ҳомилани ярим ёт организм сифатида кўради. Организмнинг болани сақлаб қолиш учун отанинг қўпорувчи генларига чидашига (баъзан ўз зарарига) тўғри келади.\nШунга қарамай, гўдакка қайси жиҳатлар отадан, қайсилари эса онадан ўтишини аниқлаш мумкин.\nБўлажак боланинг жинси отага боғлиқ. Бола онадан доим Х хромосомани олади, отадан эса ё Х-хромосомани (бунда қиз бўлади) ёки Y хромосомани (бунда ўғил бўлади) қабул қилади.\nАгар эркакнинг оиласида ака-укалари кўп бўлса, унда асосан ўғиллар туғилади, опа-сингиллари кўп бўлса, мувофиқ равишда қизлар дунёга келади. Эркакларнинг жуда қисмида сперма Х ва Y хромосомаларнинг тахминан тенг миқдорига эга бўлади. Бундай эркакларда ўғил ва қиз туғилиши эҳтимоли тенг бўлади.\nY хромосома Х хромосомага нисбатан кўпроқ генларга эга бўлади ва уларнинг бир қисми эркаклик жинсий органларининг ривожланиши ҳамжа сперматозоидлар ишлаб чиқарилиши учун жавоб беради. Шунинг учун ўғил бола ташқи қиёфаси бўйича кўпроқ онасига ўхшайди. Қизларга келсак, улар ота-онасининг иккисидан ҳам Х хромосомаларни оладилар ва уларнинг қиёфасини олдиндан билиш қийинроқ.\nАгар ота стоматологик клиникаларга тез-тез ташриф буюрса, болада ҳам шундай муаммолар бўлишининг эҳтимоли юқори. Тишларнинг катталиги ва шакли, шунингдек жағ тузилиши хусусиятлари ота-онанинг исталган биридан ўтиши мумкин, аммо айнан отанинг генлари кўпинча етакчилик қилади.\nШу боис, отанинг тишлари қийшиқ бўлса, боланинг тишларида ҳам муаммо бўлиши аниқ.\nАқлий салоҳият учун жавоб берадиган генлар Х хромосомада бўлади. Шу боис ўғилларга айнан оналарнинг ақлий салоҳияти ўтади. Қизлар ақлий қобилиятни ота-онанинг иккисидан оладилар. Бироқ, она ақлининг атиги 40 фоизи мерос бўлиб ўтади, қолган барчаси тарбия натижасида шаклланади. Шунинг учун ўз устида кучли ишлашнинг ўрнини ҳеч нарса боса олмайди.\nЎғил болаларда ўртача IQ оналариникидан 15 банддан кўпроққа фарқ қилади.\nРуҳий хасталикларга мойиллик\nЁш ўтиши билан эркакларда сперма сифати ёмонлашади. Шу сабабли кекса одамлар болаларига мутацияга учраган генларни ўтказишлари мумкин. Бу болада руҳий хасталиклар, аутизм, гиперфаоллик, қутб алмашуви касаллиги пайдо бўлиши эҳтимолини оширади. Шунингдек, 45 ва ундан катта ёшдаги оталардан туғилган болалар жонига қасд қилишга мойил бўлиши ҳамда таълим олишда қийинчиликларга тўқнаш келиши мумкин.\nЮрак ишемик касалликларидан азият чекувчи кучли жинс вакиллари ҳар қандай ёшда ўғилларига шу хасталикка мойилликни ўтказадилар. Бепуштликдан азият чекиб, ҳомила сунъий йўл билан пайдо бўлган эркаклар ҳам ўғилларига мазкур муаммога мойилликни ўтказадилар.\nГемофилия ва аутизмга мойиллик\nГемофилияга учраган энг машҳур беморлардан бири шаҳзода Алексей бўлган. Чап томондаги суратда – бувисининг онаси, инглиз қироличаси Виктория. У гемофилия генининг ташувчиси бўлган ва уни айрим фарзандлари, набиралари ва эвараларига ўтказган.\nАйрим касалликлар онадан ўтади, аммо фақат ўғил болаларда намоён бўлади (қизларда бу касалликнинг пайдо бўлиши эҳтимоли жуда кам). Агар аёл дефектга эга ген мавжуд Х хромосома ташувчиси бўлиб, айнан шу хромосомани ўғлига берса, шундай ҳолат юзага келади. Оналаридан фарқли равишда, ўғил болаларда битта Х хромосома бўлади, шу боис мутацияга учраган геннинг ўрнини ҳеч нарса қоплай болмайди.\nОнадан ўтадиган касалликларга гемофилия (қон ивишининг бузилиши) ва Дюшен миодистрофияси (мушакларнинг ривожланувчи заифлиги) киради. Аутизм онадан ўғилга ўтганида яққолроқ намоён бўлади.\nСемизлик ёки, аксинча, келишган қоматга мойиллик ирсий йўл билан ўтади. Айрим одамларнинг вазни ва бел кенглиги 25 фоизга, аксарият ҳолларда эса 40 фоизга ирсиятга боғлиқ бўлади. Семизликдан азият чекувчи одамларда бу рақамлар 75-80 фоизга етиши мумкин. Бундай вазиятда ортиқча килограммлардан халос бўлиш жуда қийин кечади. Бироқ, оқилона парҳез ва жисмоний юкламалар натижа беради.\nОзғинлик ёки семизликка мойиллик ота-онанинг иккисидан ҳам тахминан бир хил миқдорда ўтади. Бунда, келишган қоматга мойиллик семизликка нисбатан камроқ фоизда ўтади.\nБироқ, бола туғилганида унинг вазнига фақат она таъсир кўрсатади. Отанинг вазни қанчалик катта бўлишидан қатъий назар, агар аёл озғин бўлса, бола ҳам келишган қоматли бўлиб туғилади. Агар она семизликдан азият чекаётган бўлса, бола “захира ёғлари” билан туғилиши мумкин.\nБоланинг ўсишига оналарга нисбатан кўпроқ оталар таъсир қилади. Баланд бўйли эркакларнинг болалари, одатда, туғилганида нисбатан баланд бўйга эга бўлади. Умуман олганда, бола бўйининг 60-80 фоизи унинг отаси ва онасига боғлиқ бўлади, қолгани эса – унинг овқатланиши, турмуш тарзи ва саломатлигидан келиб чиқади. Бундан ташқари, бир ота-онанинг ҳамма болалари бир хил бўйга эга бўлмайди: одатда, кичик фарзандлар катталаридан пастроқ бўладилар.\nБўлажак боланинг бўйини аниқлашнинг 2та формуласи бор.\nАгар ўғил бўлса, онанинг бўйича отанинг бўйини ва яна 13 см қўшинг. Ҳосил бўлган сонни 2га бўлинг ва ўғлингиз қанчалик баланд бўлишини билиб оласиз. Агар қиз бола бўлса, онанинг бўйига отанинг бўйини қўшиб, 13 см айиринг. Натижани 2га бўлинг ва қизингизнинг тахминий бўйини биласиз.\nҚиз боланинг 18 ойлигидаги, ўғил боланинг эса 2 ёшлигидаги бўйини ёзиб қўйинг ва ушбу сонни 2га кўпайтиринг. Фарзандингиз катта бўлганида унинг бўйи тахминан шунга тенг бўлади (плюс-минус 10 см).\nЖигарранг доминант белги ҳисобланади. Шу боис, агар ота-онадан бирининг (айниқса отанинг) кўзи тўқ рангда, бошқасиники эса мовий ёки яшил бўлса, боланинг кўзи жигарранг бўлиши эҳтимоли катта. Оч рангдаги кўзли болакайни кўриш имконияти ҳам йўқолмайди, аммо бунинг учун тўқ рангли кўзга эга ота ёки онада мовий ранг учун жавоб берадиган рецессив ген бўлиши керак.\nКўзларнинг мовий ва яшил ранги – рецессив белгидир, аммо мовий яшилга нисбатан кўпроқ доминант ҳисобланади.\nШу билан бирга, мовий кўзли ота-онадан жигарранг кўзли боланинг туғилиши эҳтимоли ҳам истисно этилмайди.\nЁноқлардаги кулгичлар – доминант белгидир. Агар ота-онадан бирида кулгичлар бўлса, катта эҳтимол билан болада ҳам бўлади.\nЖингалак соч жуда чиройли бўлади ва кўплаб оналар фарзандларида ҳам жингалаклар бўлишини орзу қиладилар. Бироқ, сочларнинг буралишга мойиллиги доминант белги бўлишига қарамай, унинг ота-онадан бирида бўлиши етарли эмас.\nСхеманинг соддалаштирилган кўриниши қуйидагича:\nОта-онанинг иккаласида жингалак соч бўлса, болада ҳам жингалак бўлади.\nОта-онанинг сочи текис бўлса, боланинг сочи ҳам текис бўлади.\nОта-онадан бирида жингалак, бошқасида текис соч бўлса, боланинг сочи тўлқинсимон бўлади.\nШу билан бирга, ота-онанинг иккисида ҳам жингалак бўлиб, аммо оилаларида текис сочли одамлар бўлса, боланинг сочлари ҳам текис бўлиши мумкин.\nБонус: боланинг ташқи қиёфасини башорат қилиш\nОта-онанинг оилавий суратларини кўриб чиқинг. Қариндошларнинг аксариятида доим такрорланган қиёфа жиҳатларига эътибор беринг (бўртиқ бурун, жингалак соч, тўқ рангли кўзлар). Бу жиҳатлар доминант ҳисобланади ва катта эҳтимол билан бўлажак болангизда намоён бўлади.\nСиз кўпроқ кимга ўхшайсиз? Эҳтимол, фарзандингиз кутилмаган кўз ранги ёки жингалак сочи билан сизни ҳайратга солгандир? Бизга бу ҳақда сўзлаб беринг.\n26/08/2020 14:20:00 36 0 Манба: adme.ru


ЎЗБЕКИСТОН РЕСПУБЛИКАСИ ОЛИЙ СУДИБИЗ ОҚЛАНДИК: МЕН, ҚИЗИМ, ЎҒЛИМ… from\nБИЗ ОҚЛАНДИК: МЕН, ҚИЗИМ, ЎҒЛИМ…\nҲукм одил судловнинг муҳим ҳужжати ҳисобланади.\nШахснинг конституциявий ҳуқуқ ва эркинлигига риоя қилиниши, ҳукмнинг қонуний, асосли ва адолатли бўлишига боғлиқ. Қонуннинг барча талабларига риоя қилинган ҳолда чиқарилиб, қонуний кучга кирган суднинг ҳукми бўлмай туриб, ҳеч ким жиноят содир қилишда айбли деб топилиши мумкин эмас.\nБироқ, суднинг ҳукми ғайриқонуний бўлиб, шахснинг ҳуқуқ ва эркинликларини чекласа, энг ачинарлиси, давлат идораси билан муносабатларига нуқта қўйиб, фуқаролигидан маҳрум этса-чи?!\nБундай ҳукмдан шахс қандай аҳволга тушади?\nЭнг ачинарлиси, ҳукм битта хонадонинг уч нафар аъзосига тааллуқли бўлсачи?!\nМен бундан тахминан 11 йил муқаддам суднинг ҳукми билан гўёки республикамиз ҳудудига ғайриқонуний равишда кириб, бир гуруҳ шахслар билан жиноий тил бириктириб, Ўзбекистон Республикаси фуқароси паспортига эга чиқиб, қалбаки ҳужжатдан фойдаланиб келишликда айблангандим.\nХудди шу тарзда ўғлим ва қизим ҳам Ўзбекистон Республикаси фуқароси паспортига ғайриқонуний тарзда эга бўлиб, қалбаки ҳужжатдан фойдаланиб келишда ифодаланган қилмишни содир этишда айбли деб топилганди.\nСуд қарорига кўра, бизнинг фуқаролик паспортимиз Янгиер шаҳар ИИБ паспорт бўлими томонидан бекор қилинди…\nШу тариқа «бегона»га айландик-қолдик.\nБу орада айбсизлигимизни исботлаш учун неча бор уриндик. Мурожаат қилмаган жойимиз қолмади.\nНиҳоят, мамлакат раҳбарлигига келган Шавкат Мирзиёевнинг халқчил сиёсати сабаб Ўзбекистонда янгиланиш бошланди. Янгиланишнинг илк ҳосиласи сифатида қонун устуворлиги амалда таъминланиши кўрина бошланди.\nШу қаторда менинг шикоятим ҳам назорат тартибида кўрилиб, қайта апелляция инстанциясига юборилди.\nЖиноят ишлари бўйича Сирдарё вилоят суди апелляция инстанциясининг 2019 йил 7 майдаги қарори билан мен, ўғлим ва қизимга оид жиноят иши ЖПКнинг 83-моддаси 2-қисмига асосан харакатдан тугатилиб, биз оқландик ва мутлақо айбсиз деб эътироф этилдик.\nЯнгиер шаҳар ИИБ зиммасига бизлар учун Ўзбекистон Республикаси фуқаролик паспортини бериш масаласи юкланди.\nМен шу бугунги кунда суд-ҳуқуқ ислоҳотлари ўзининг ижобий самарасини бераётганлигини шахсан бутун оилам ва яқин қариндошларим билан бирга олқишлайман ҳамда судларнинг адолат қўрғонига айланаётганига ишонаман.\nМен инсон манфаатлари йўлида суд-ҳуқуқ тизимидаги ислоҳотларни бошлаб берган Президентимизга, шунингдек судларни ҳақиқий адолат қўрғонига айлантиришда жонбозлик кўрсатаётган Олий суд раҳбарияти, Сирдарё вилоят суди судьяларига чуқур миннатдорчилик билдираман.\nХудойқул Эгамбердиев, Янгиер шаҳри


Самарқандда ҳомийлик асосида намунали тўй ўтказилди / Ўзбекистон янгиликлари, энг сўнгги хабарлар\nСамарқандда ҳомийлик асосида намунали тўй ўтказилди\n18 август 2017, 15:44 2043 кўрилди\nСамарқанд вилояти Пайариқ тумани Мирзо Улуғбек маҳалласида намунали тўй ўтказилди. Ушбу маҳаллада яшовчи 30 ёшли Ахтам Қаршиев ҳамда 3 нафар жажжи болакайларнинг хатна тўйлари бир даврада ўтди.\nКуёвнинг тўй қилишга моддий имконияти етмаганлиги сабабли барча ҳаражатлар туман солиқ қўмитаси, маҳалладаги тадбиркорлар, тумандаги бозор маъмурияти томонидан қопланди. 4 та хонадоннинг яқинларидан иборат 250 нафар меҳмонлар ортиқча кўзбўямачиликлардан холи, камтарона тўйнинг гувоҳи бўлишди. Тўй намунали дея таърифланди.\nҚайд этилишича, бу каби тўйларни ўтказиш Пайариқ туманида уюшмаган ёшлар учун биринчи лойиҳадир. Ўзбекистон ёшлар иттифоқининг Самарқанд вилояти кенгаши раиси Рустам Қобилов ушбу тўй дастурини вилоят бўйлаб тарғиб этиш таклифини илгари сурди. Бу ҳақда Иттифоқнинг Фейсбукдаги саҳифасида хабар берилди.\n21 август 2017, 12:27\nменимча бу намунали туй эмас.\nОлмазор туманида 30 кишилик тўй ўтказилди, тежалган маблағ ёш оилага уй олиб беришга сарфланди


Комил Алламжонов ўзбек журналистикасидаги энг катта иккита муаммо ҳақида гапирди\nМиллий масс-медиани қўллаб-қувватлаш ва ривожлантириш жамоат фонди васийлик кенгаши раиси Комил Алламжонов UzReport телеканалига интервью берди.\nБугун ўзбек журналистикасининг энг катта муаммоси нимада, дея берилган саволга жавобан Алламжонов иккита масала ҳақида тўхталиб ўтди.\n«Соҳанинг ичидан қарайдиган бўлсак, албатта, кадрларнинг савияси. Чунки журналистика соҳаси, умуман, блогерлик деймизми, улар трендда бўлмаган соҳа бўлган. Соҳадан фақатгина шу газета-журнал, телевидение ва радио учун мутахассислар етказиб берилган. ОАВларнинг кўпчилиги давлат тизимига тегишли бўлган, хусусий сектор бўлмагани учун у ерда уларнинг қадри баланд бўлмаган.\nЭнди, мана, 2016 йилдан буён сўз эркинлиги кенг жорий қилиниши, умуман, журналистика ва ОАВга эътибор ўзгаргани учун ҳам журналистларнинг мавқейи ошиб бормоқда. Лекин ўз ўрнида уларнинг олдида турган ўша муаммо — кадрлар савияси, етук кадрлар етишмаслиги битта масала.\nИккинчиси – давлат органларининг журналистлар фаолиятига нисбатан тушунчаси етишмаслиги. Бугун шундай ажойиб бир ҳолатки, хоҳлаймизми, хоҳламаймизми, очиқликсиз ишлай олмаймиз.\nИккита йўлимиз бор: ёки матбуот билан ишни ташкил қилиб очиқ бўламиз, матбуот сўраган маълумотни ўз вақтида берамиз, матбуотда кўтарилган муаммонинг ечимини ўз вақтида топамиз, матбуот кўтарган масалаларга зудлик билан муносабат билдирамиз. Ёки улар билан ишламаймиз.\nУнда нима бўлади? У ҳолда ёлғон маълумотлар кўпаяди, чунки бугун шунақа замонда яшаяпмизки, агар журналист ва блогернинг оғзини ёпсангиз, ҳақиқатни кўтараётган одамларнинг фаолиятини тўхтатаман десангиз, бу билан муаммо ечилмайди.\nОғизни ёпишга уринсангиз, бу касбни танлаган одам соҳани тарк этмайди, у анонимга айланади ва сўнгра Фейсбукда пайдо бўлади. Фейсбукни ўчириб қўйсангиз — у Инстаграмга боради. Инстаграмни ўчириб қўйсангиз — у Твиттерга боради. Твиттерни ўчириб қўйсангиз — у Телеграмга боради. Уни ҳам ўчириб қўйсангиз, Шимолий Корея бўламиз, қўямиз.\nБошқа йўлимиз йўқ, ягона йўл бу — матбуот билан ишлашни зудлик билан ўрганишимиз шарт», – деди Комил Алламжонов.\n«Жадидлар барча мавзулар учун очиқ эди» – Тарихчи билан миллий матбуот тарихи ва қатағонлар ҳақида суҳбат


Жо Байден маъмурияти 25 минг афғонистонликни АҚШга эвакуация қилмоқчи 18-07-2021, 09:49 | Zamin.uz\n09:49 / 18.07.2021\nАҚШ президенти Жо Байден маъмурияти Америка ҳукумати билан ҳамкорлик қилган 2500 афғонистонлик ва уларнинг оилаларини АҚШга кўчиришни режалаштирган. Бу ҳақда NBC News Оқ уйдаги манбаларига асосланиб, хабар бермоқда.\nБундан ташқари, Вашингтон 10 минг афғонистонликни АҚШнинг хориждаги ҳарбий базаларига ёки учинчи мамлакатларга юбормоқчи. Улар Қўшма Штатларга иммиграция учун топширган ҳужжатлари расмийлаштирилгунга қадар ўша ҳудудларда бўлиб туради.\nАҚШ ҳарбийларини Афғонистондан олиб чиқиш бошлангандан буён ҳуқуқ ҳимоячилари Байден маъмуриятидан АҚШ армиясига ёрдам берган афғонларни ҳимоя қилиш чораларини кўришни талаб қилиб келмоқда. Оқ уйнинг режаларига кўра, қочқинларнинг биринчи гуруҳи июль ойи охирида эвакуация қилинади.\nАҚШ оммавий ахборот воситаларининг хабарларига кўра, Америка қўшинларига ёрдам берган, шу жумладан таржимонлик қилган 18 мингга яқин афғонистонлик ва яна уларнинг 53 минг оила аъзолари АҚШдан иммиграцион виза олишга умид қилмоқда. Бироқ бу жуда узоқ жараён, шунинг учун уларни эвакуация қилишга қарор қилинган.\nАмерикалик ҳуқуқ фаоллари ва қонунчилар Байден маъмуриятини ушбу афғонларни Тинч океанидаги АҚШга қарашли Гуам оролига жўнатишга чақирмоқда. The New York Times газетаси илгари ёзганидек, Афғонистон ҳудудидан эвакуация қилиш АҚШ визасини олиш учун берилган аризаларни кўриб чиқиш жараёнида имтиёз бермайди, шунингдек, агар аризалар рад этилса, бу одамлар ўз ватанига депортация қилинмаслигига ҳам кафолат бермайди. “Замин” янгиликларини “Facebook”да кузатиб боринг\nЯнгиликлар » Дунё » Жо Байден маъмурияти 2,5 минг афғонистонликни АҚШга эвакуация қилмоқчи


“Ҳижобдаги аёллар” « Ўзбекистон Халқ Ҳаракати\n01 March 2016 - 12:25\nХалқимизда: айтсам тилим, айтмасам дилим куяди, деган бир гап бор. “Сирдарё ҳақиқати” газетаси 14-сон, 17.02.1916 йилда чиққан Жиноят ишлари бўйича Сирдарё тумани суди раиси З. Назаровнинг “Ҳижобдаги аёллар” мақоласини ўқиб, бўғилиб кетасан киши.\nУ нималар, деб алаҳсираяпти? Жабрланувчи ким? Айбланувчи ким? Неча марта ўқиб чиқма, ҳеч нарсани тушинолмайсан. Ахири, Ўзбекистонда қонунлар жиноятчилар томонда экан-да, деган хулосага келишга мажбур бўласан.\nСуд раиси З. Назаровнинг ўзи ҳам мақола охирида: “Маъсума аёллар бу гал огоҳлантириш билан чекланиб қолдилар”, деб икки аёлнинг гуноҳи йўқлигини таън олган. Ёки, “масъума” сўзининг “айбсиз”, “гуноҳсиз” сўзларига синоним эканидан, унинг хабари йўқмикан?!\nЭ, хуллас, бу бош қотирмани муҳтарам ўқувчилар ўзларингиз ўқиб чиқиб, ўзларингиз бир хулоса ясаб олаверинглар. Бу мақолани ўқиб, бошимиз қотиб, биз калаванинг учини йўқотиб қўйдик…\nБарибир, Сирдарё тумани суди раиси З. Назаровнинг “Ҳижобдаги аёллар” мақоласида, “Тозалаш” тадбирини ўтказган Сирдарё тумани ички ишлар бўлимидагиларнинг Ўзбекистон қонунларини менсимай, фуқароларнинг ҳақ-ҳуқуларини оёқости қилаётганлари, тўлиғича очиб берилган.\nМоҳигул Қодирова билан Мафтуна Кўчимоваларнинг ҳам навбатдаги тадбирнинг қурбонлари эканликлари, пировардида, ўз исботини тўла-тўкис топяпди.\nШу боис туман суди раисининг шижоатига қойил қолмасдан, Каримов режими бошида болта кўтариб турганда ҳам, унинг баралла: “оқни оқ”, “қорани қора” деб аётаётганига “офарин” демасдан иложимиз йўқ.\nЯшасин, туман суди раиси З. Назаров!!!\nСирдарё тумани, “Шоликор” маҳалласи, Усмон Юсупов кўчасида яшовчи Моҳигул Қодирова, шу маҳалланинг “Олтин кўз” кўчасида истиқомат қилувчи Мафтуна Кўчимовалар жамоат жойларида ибодат либосида, яьни ҳижобда юриб, ҳуқуқбузарлик содир этишди.\nСирдарё туман ички ишлар бўлими томонидан ўтказилган “Тозалаш” тадбири давомида улар ўзларининг бу хатти-ҳаракатларини нима деб изоҳлашни ҳам билмай қолишди. Улар бундан бир неча кун аввал ҳам ҳижобда юрганларида маҳалла масжиди мутасаддилари томонидан огоҳлантирганликларини тан олишди, аммо, уй бекалари бу танбехдан ўзларига тегишли хулоса чиқариб олмаган эканлар.\nЎзбекистон Республикаси Конституциясининг 31-моддасида: “Ҳамма учун виждон эркинлиги кафолатланади. Ҳар бир инсон хоҳлаган динга эътиқод қилиш ёки ҳеч қайси динга эътиқод қилмаслик ҳуқуқига эга. Диний қарашларни мажбуран сингдиришга йўл қўйилмайди”, деб белгилаб қўйилган. Бироқ ибодатни ҳаммага кўз-кўз қилиш шарт эмас. Қонунчиликда жамоат жойларида ибодат либосида юриш мумкин эмас. Ҳуқуқбузарлик содир этган уй бекалари қонунлардан бехабар кўринадилар.\nСуд жараёнида М.Қодирова ҳамда М.Кўчимовалар Ўзбекистон Республикаси Маъмурий жавобгарлик тўғрисидаги кодекси 184-моддасининг 1-қисмида кўрсатилган ҳуқуқбузарликни содир этганликда айбдор деб топилдилар. Суд ҳуқуқбузарларнинг илгари судланмаганликларини, қилмишларидан чин кўнгилдан пушаймон эканликларини, уларни жамиятдан ажратмаган ҳолда тарбиялаш мумкинлигини ҳисобга олиб, адолатли ҳукм чиқарди. Судланувчиларга мазкур кодекснинг 21-моддаси қўлланилиб, жавобгарликдан озод этилдилар. Маъсума аёллар бу гал огоҳлантириш билан чекланиб қолдилар.\n“Сутдан оғзи куйган, қатиқни ҳам пуфлаб ичади”, деган нақл бор халқимизда. Воқеа “қаҳрамон”лари ушбу нақлнинг мағзини чақиб олган бўлсалар, ажаб эмас.\nЖиноят ишлари бўйича Сирдарё тумани суди раиси.


Елизавета II касалликдан кейин илк марта омма олдида намоён бўлди\n18:52 / 08.01.2017\nБуюк Британия қироличаси Елизавета II оғир шамоллашни бошдан ўтказиб, сўнгги уч ҳафтада биринчи марта омма олдида намоён бўлди. У ўзининг Сэндрингем қароргоҳи (Норфолк графлиги) яқинидаги Муқаддас Мария Магдалена черковига ташриф буюрди. Бу ҳақида ТАСС агентлигида хабар берилди.\nМанбага кўра, Елизавета II у ерга Кембриж герцоги Уильям, герцогиня Кейт ҳамда неваралари Жорж ва Шарлотталар билан борган.\nЎтган йили 90 ёшлигини нишонлаган Буюк Британия қироличаси ва унинг 95 ёшли турмуш ўртоғи Эдинбург герцоги Филип 2016 йилнинг декабрь ойида жиддий шамоллаб қолишди. Улар 22 декабрь куни ўзларининг Норфолк графлигидаги қароргоҳига вертолётда етиб келишди. Кейинчалик монархнинг Сэндрингемдаги Рождество ва Янги йил байрам тантаналарида иштирок эта олмаслиги маълум бўлди. Бу 1988 йилдан бери биринчи марта қироллик протоколининг бузилиши эди.\nЕлизавета II 1952 йилда 25 ёшида тахтни эгаллаган. Ўтган йилнинг сентябрида у тахтга эгалик қилиш бўйича қиролича Викториянинг рекордини ортда қолдирди.\n2017 йилнинг 21 апрелида Британия қироличаси 91 ёшга тўлади.


ИнтерФУТБОЛ :: Термамиз ҳамон тўлғонмоқда...\nТермамиз ҳамон тўлғонмоқда...\nНима деб ўйлайсиз, Вадим Абрамов терма жамоамиз ўйин услубини рақибларни қийнайдиган даражада мураккаблаштиришга қодирми? Очиғи, бирор жўяли жавоб айтиш қийин бу саволга нисбатан. Шу ўринда анча аввал бўлган бир воқеани эслашга эҳтиёж туғилди. Қайсидир ўйинда Жасур Ҳасанов ўз одатига кўра, қанотдан олдинга ташланаверди, рақиб жарима майдонига тўп узатаверди. Бир хил такрорланувчи ҳаракатларни ҳимоячилар қийнамай йўққа чиқараверишди. Шунда Жасур Ҳасанов навбатдаги юришларидан бирида тўсатдан тўхтаб, орқасидан келаётган Сервер Жепаровга тўп ташлади. Кутилмаганлик наф келтириб, Сервер гол урди. Ўйиндан кейин Сервернинг ўзи ўша ҳолатни таъкидлаб, Жасурдан ўзгачароқ тўп узатишни сўраганини айтганди. Нима демоқчилигимизни тушундингиз-а, муҳтарам мухлис! Жуда тўғри, ҳозир термамизда Сервер Жепаров йўқ. Жасур Ҳасанов ўрнида Жалолиддин Машариповдек яна ҳам салоҳиятли футболчи югурмоқда рақиб ҳимоячиларини шошириб. Самара эса кам. Яна ўша гап: самара бўлиш учун мураббий ҳам, футболчи ҳам янгича фикрлаши даркор. Жуда мавҳум хулоса бу! Лекин нажот шу хулосада!


Тошкент шаҳри. Ҳаво ўзгариб туради, кечга томон бироз ёмғир ёғиши мумкин. Шамол шарқдан 7-12 м/с тезликда эсади. Ҳарорат кечаси 3-5 даража, кундузи 13-15 даража илиқ бўлади.\nҚорақалпоғистон Республикаси ва Хоразм вилояти. Ҳаво ўзгариб туради, баъзи жойларда бироз ёмғир ёғиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 2 даража совуқ - 3 даража илиқ, кундузи 5-10 даража илиқ бўлади.\nБухоро ва Навоий вилоятлари. Ҳаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 0-5 даража, кундузи 13-18 даража илиқ бўлади.\nТошкент, Сирдарё, Жиззах ва Самарқанд вилоятлари. Ҳаво ўзгариб туради, баъзи жойларда бироз ёмғир ёғиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 0-5 даража, кундузи 11-16 даража илиқ бўлади.\nҚашқадарё ва Сурхондарё вилоятлари. Ҳаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 1-6 даража, кундузи 17-22 даража илиқ бўлади.\nАндижон, Наманган ва Фарғона вилоятлари. Ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шарқий шамол йўналишини ўзгартириб, ғарбдан 7-12 м/с тезликда эсади. Ҳарорат кечаси 0-5 даража, кундузи 10-15 даража илиқ бўлади.\nРеспубликанинг тоғли ҳудудлари. Ҳаво ўзгариб туради, республика тоғ олди ва тоғли ҳудудларининг баъзи жойларида ёмғир ёғади, айрим жойларда кучли бўлиши мумкин. Қор кўчиши хавфи бор. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 18-23 м/с гача кучайиши мумкин. Ҳарорат кечаси 0-5 даража, кундузи 5-10 даража илиқ бўлади.


Поставнин: Европа мигрант ва қочқинларнинг ёғилиб келишидан қўрқмоқда\n10:02 28 Май 2020\n12:32 09.10.2019 (Янгиланган 13:27 09.10.2019) Ҳавола олиш\nЕвропа Иттифоқи мамлакатларига бошқа давлат фуқароларини олиб ўтиш бизнесга айланяптими, муҳожирлар оқимлари Европа давлатлари учун қандай хавф туғдирмоқда? Булар хусусида "Миграция XXI аср" фонди президенти Sputnik радиосига сўзлаб берди.\n"Миграция XXI аср" фонди президенти Вячеслав Поставнин Sputnik радиосига хабар қилишича, мигрант оқимларининг аксарияти Африка, Ҳиндхитой ярим ороли ва Яқин Шарқдан келмоқда.\nОдамлар асосан Европа ва АҚШга кўчиб ўтмоқда, Россияни бу тўлқинлар ҳозирча четлаб ўтяпти.\n“Кўпинча миграция паст турмуш тарзи, сув ва озиқ-овқат етишмаслиги билан ифодаланади. Ва бу борада, янада катта оқимларни прогноз қилиш мумкин”, - қўшимча қилди эксперт.\nПоставнин таъкидлашича, Европада 300 миллионга яқин кишининг ўзи иқлим шароитига кўра муҳожирга айланган, уларни “иқлимий муҳожирлар” (environmental migrant) деб ҳам аташади. Кўпинча мигрантлар контрабанда, наркотрафик ва чегарадан кишиларнинг ноқонуний олиб ўтилишлари кабиларнинг ташкил топишига сабабчи бўлади.\n“Мигрантлар транспортировкаси пул ишлаб топишнинг янги усулига айланиб бўлган”, - дейди Поставнин.\nЕвроиттифоқ ҳозирда ташқи чегара хизматини шакллантириш жараёнида бўлиб, қисқа муддатда бу соҳада барча мигрантларни ҳисобга оладиган ахборот тизимини жорий этади.\nБугунги кунда Ғарб мамлакатлари Европага ҳар қандай кириб келишларни ва иттифоқ ичидаги ҳаракатланишлар устидан назоратни кучайтиради, сўнгра эса криминал оқимларни беркитади, қўшимча қилди суҳбатдош.


Ўзбекистонда камида 20та йирик давлат корхонаси хусусийлаштирилиши кутилмоқда » Ўзбекистон янгиликлари – Zamin.uz\n, 18 2021, 22:29\n15 ноя, 23:30 2 261 Ўзбекистон\n2023 йилгача Ўзбекистонда камида 20та давлат компаниясини хусусийлаштириш кутилмоқда. Ҳукумат шунингдек пенсия фондларига қимматли қоғозларга сармоя киритиш ҳуқуқини бериш учун пенсия ислоҳотларини тезлаштиришни режалаштирмоқда.\nДавлат компанияларига мўлжалланган хусусийлаштириш дастурига мувофиқ капитал бозори орқали камида 20та йирик давлат корхоналарини хусусийлаштириш кутилмоқда. Бу ҳақда Капитал бозорини ривожлантириш агентлиги директори Отабек Назиров 15 ноябрь куни бўлиб ўтган «Ўзбекистон иқтисодиётининг ривожида капитал бозорининг ўрни» мавзусида халқаро конференцияда айтиб ўтди.\nДавлат активларини бошқариш агентлиги директори Суннатулла Бекенов давлат компанияларининг акцияларини бирламчи IPO (initial public offering – биринчи кимошди савдоси) амалиётини кенгайтириш орқали республиканинг капитал бозорини қўллаб-қувватлашга тайёрлигини маълум қилди ва бу амалиёт инвесторларни, шу жумладан, хўжалик юритувчи субъектлар ва аҳолини фонд бозорига фаол жалб қилиш мақсадида республиканинг ички капитал бозорида аллақачон амалга оширилаётганини таъкидлади.\nСуннатулла Бекеновнинг сўзларига кўра, «Алоқабанк» ва «Ўзсаноатқурилишбанк» давлат банклари, шунингдек, Ўзбекистон товар-хомашё биржаси АЖ акциялари кимошди савдосига қўйилиши режалаштирилган. Унинг айтишича, ҳукумат давлатнинг иқтисодиётдаги иштирокини камайтириш учун ушбу амалиётни давом эттиришга содиқдир.\n«Давлат корхоналарини бошқариш ва хусусийлаштириш стратегияси қабул қилиниши режалаштирилмоқда. Унда давлат мулкини сақлаб қолиш ва уларни ички ва ташқи бозорда рақобатлаша оладиган самарали корхоналарга айлантириш кўзда тутилган», дейди Давлат активларини бошқариш агентлиги директори.\nТадбирда ҳукумат пенсия фондларига қимматли қоғозларга сармоя киритиш ҳуқуқини бериш учун пенсия ислоҳотларини тезлаштиришни режалаштираётгани ҳақида ҳам маълум қилинди. Бу хусусий пенсия жамғармаларини яратишни англатади.\nХалқаро конференцияда, шунингдек, давлат облигацияларининг иккиламчи бозорини аҳоли томонидан сотиб олиш имконияти билан ривожлантириш режалари эълон қилинди.\nЭслатиб ўтамиз, Капитал бозорини ривожлантириш агентлиги 2020–2025-йилларга мўлжалланган капитал бозорини ривожлантириш стратегиясини ишлаб чиқмоқда. Мазкур стратегияни амалга ошириш натижасида эркин муомаладаги қимматли қоғозлар ҳажми Ўзбекистон ялпи ички маҳсулотининг 10-15 фоизига етиши кутилмоқда. Ҳозир бу кўрсаткич ЯИМнинг 0,2 фоизига тенг холос. Бундан ташқари, жаҳон амалиётини ҳисобга олган ҳолда капитал бозорида қимматли қоғозлар турларини кўпайтириш режалаштирилган. Мутахассисларнинг қайд этишича, ушбу мақсадга эришиш Ўзбекистон капитал бозори мамлакат иқтисодий ўсишининг драйверига айланишига имкон беради.\nЎзбекистонда букмекерлик идоралари фаолият бошлаши мумкин 14 ноя, 18:26\nШавкат Мирзиёев фонд бозорини ривожлантириш масалаларига бағишланган йиғилиш ўтказди 07 окт, 22:07\nМирзиёев қимматли қоғозларни муомалага чиқариш ҳақида топшириқ берди 11 окт, 12:50\n2018 йил учун давлат бюджети тасдиқланди 21 дек, 07:22\nТуркиялик мутахассис Ўзбекистонда давлат лавозимини эгаллаши маълум қилинди 06 ноя, 10:59


Халқаро янгиликлар, 08 ноябр 2015\n23 август 2019, Тошкент вақти: 21:20\nВашингтонда Украинадаги очарчилик қурбонларига ёдгорлик очилди\nҚўшма Штатлар пойтахти Вашингтонда Украинада 1930-йилларда юз берган очарчилик – Голодоморда ҳалок бўлган миллионлаб инсонлар хотирасига ёдгорлик очилди.\nТарихчиларга кўра, 1932 йилда Советлар томонидан буғдой ҳосилининг тортиб олиниши натижасида Украинада очарчилик келганди.\nУкраина президентининг хотини, Марина Порошенко, Вашингтонда ёдгорликни очиш маросимида иштирок этди.\nМаросим иштирокчиларига Украина президентининг видео мурожаати намойиш қилинди.\n"Очарчиликдан Украина халқини тиз чўктириш, ғуруримизни поймол қилиш, миллий ўзлигимизни йўқ қилиш мақсади кўзланган эди," дейди Порошенко ўз мурожаатида.\n“Исломий Давлат” ўнлаб оссурий насронийларини озод қилди\nКузатувчи гуруҳларга кўра, “Исломий Давлат” гуруҳи Сурия шимоли-шарқида 37 нафар оссурий насронийларини озод қилган.\nОссурий Инсон Ҳуқуқлари Тармоғининг хабар беришича, аксари кекса ёшда бўлган тутқунлар Ҳасака вилоятидаги Тел Тамир шаҳарчасига етиб борган.\nФеврал ойида “Исломий Давлат” гуруҳи жангарилари томонидан олиб кетилган оссурийларнинг яна 120 нафардан кўпроғи ҳамон тутқунликда ушлаб турилгани ишонилади.\nУч йил муқаддам фуқаролар уруши бошлангунга қадар Сурияда 30 мингга яқин оссурий насронийлари истиқомат қилган.\nУлар асосан Ҳасака вилоятида яшашади.\nТуркманистон 10 миллиард долларлик газ қувури қуришни бошлайди\nТурманистон давлат матбуотининг хабар беришича, Президент Гурбангули Бердимуҳаммедов давлат ширкатларига Туркманистон газини Афғонистон, Покистон ва Ҳиндистонга етказиб берувчи қувурни қуришга буйруқ берган.\nTurkmenistan.ru хабарига кўра, Бердимуҳаммедов "Туркменгаз" ва "Туркменгазнефтьстрой" давлат ширкатларига қувурнинг Туркманистон қисмини қуришни декабрь ойида бошлашга топшириқ берган.\nҲисоб-китобларга кўра, узунлиги 1800 километр бўлган Туркманистон-Афғонистон-Покистон-Ҳиндистон (ТАПИ) газ қувурини қуришга 10 миллиард доллардан кўпроқ маблағ сарфланади.\nЙиллига 33 миллиард кубометр газни етказиб берувчи қувур 2018 йил охирига қадар ишга тушиши кутилмоқда.\nГазга бой Туркманистон ўз газини асосан Хитойга сотади.\nТАПИ Туркманистонга газ экспортини диверсификация қилиш имконини беради.\nБироқ, Афғонистондаги беқарорлик ушбу лойиҳани амалга оширишда асосий тўғаноқ бўлиб қолмоқда.\nРоссия учоғи ҳалокати: "Сўнгги сонияда кучли шовқин эшитилган"\nСинай ярим оролида Россия учоғининг ҳалокатга учраши сабабларини ўрганаётган Миср коммиссиясининг бошлиғи Қоҳирада матбуот анжумани берди.\nАйман ал-Муқаддамнинг маълум қилишича, ҳалокат учоқ ҳавога кўтарилишидан 23 дақиқа ўтиб юз берган.\nҲалокат пайтида учоқ автопилотда бўлган.\n"Қора қути"дан олинган маълумотга кўра, охирги сонияда кучли шовқин эшитилган.\nУчоқ парчаларининг ерда 13 километр масофага ёйилиб кетгани, ал-Муқаддамнинг айтишича, "лайнернинг ҳавода вайрон бўлганига ишора қилади".\nУчоқ бағрида бўлган 224 одамнинг ҳаммаси ҳалок бўлган.\nРоссиянинг "Когалымавиа" авиаширкатига қарашли учоқнинг ҳалокати юзасидан текширувлар доирасида самолётни текширувдан ўтказган Шарм аш-Шайх аэропортининг ходимлари сўроқ қилинмоқда.\nБу ҳақда 7 ноябрь куни Associated Press ўз манбаларига иқтибосан маълум қилди.\nАввалроқ Британия ва Америка махсус хизматлари, экстремистлар ўртасидаги мулоқотларга асосланиб, ҳаво кемаси ҳалокатига бомба портлаши сабаб бўлиши мумкин, деган хулосага келганди.\nАммо Миср ҳукумати бундай талқинни илгари сургани йўқ.\nМиср Ташқи ишлар вазири Самеҳ Шукрий 7 ноябрда Қоҳирада ҳозирча авиаҳалокат бўйича аниқ хулоса мавжуд эмаслигини билдирди.\nАҚШ Мудофаа котиби: Россия глобал тартибга хавф солмоқда\nАҚШ Давлат котиби Аштон Картер Россияни глобал тартибга таҳдид солаётганликда айблади.\nУнга кўра, Россия Украинага бостириб кириш ва ядровий қуроллар борасида мулоқот ўтказишдан бош тортиш билан глобал тартибни издан чиқараётир.\nКартернинг айтишича, Россия денгиз, ҳаво, фазо ва киберфазода “рақобона” фаолият юритмоқда.\nКартерга кўра, Америка ҳарбий раҳбарияти АҚШ иттифоқчилари ҳимоя қилиш ва Россия агрессиясини бартараф этиш учун турли йўлларни изламоқда.\nУ бу ҳақда 7 ноябрда Осиё бўйлаб бир ҳафта давом этган саёҳати якунида маълум қилди.\nБирмада тарихий сайловлар бўлиб ўтаётир\n8 ноябрь куни Бирмада умумхалқ сайловлари бошланди.\nУшбу сайловлар 53-йилдан буён давом этаётган ҳарбий идорага нуқта қўйиши мумкин бўлгани учун тарихий дея баҳоланмоқда.\n2011 йилда ҳокимият фуқаровий ҳукуматга топширилди ва мамлакатда сиёсий ва иқтисодий ислоҳотлар бошлатилди.\nАммо ҳарбий лидер генерал Тан Шве ҳамон президентлик курсисини эгаллаб келаётир.\n1990 йилда бўлиб ўтган аввалги сайловларда Аун Сан Су Чжи бошчилигидаги "Демократия учун миллий лига" партияси ғолиб келган, бироқ генераллар сайловлар натижаларини бекор қилиб, ҳарбий диктатурани ўрнатган эди.\nПартия лидери Аун Сан Су Чжи 15 йил давомида уй қамоғида ушлаб турилди.\nБу гал генерал Тан Шве халқ танловини ҳурмат қилишга ваъда берган.\nАммо, унинг огоҳлантиришича, тез ўзгаришлар беқарорликларга олиб келиши мумкин.\nЧехиялик хонанда Карел Готтга саратон ташхиси қўйилди\n76 ёшли чехиялик хонанда Карел Готтга лимфома саратони ташхиси қўйилган.\nБу ҳақда хонанданинг Facebook саҳифасида маълум қилинди.\nЎтган ҳафта хонанда юрак ҳуружи ортидан Прагадаги касалхонага ётқизилган ва унга зудликда жаррохлик амалиёти қилинган эди.\nЎшанда шифокорлар қўшиқчида саратон касаллигини аниқлаганлар.\nКарел Готт қўшиқчилик фаолияти давомида 150дан зиёд диск чиқарди.\nУ Чехословакия ва Чехия тарихида 38 марта энг яхши қўшиқчи сифатида "Олтин славия" мукофтини олган.\nХитой ва Тайван раҳбарлари сўнгги 66 йил ичида илк бор учрашди\nБугун Сингапурда Хитой ва Тайван раҳбарлари Си Цзинпин ва Ма Инцзюлар қўл сиқиб кўришишди.\nБу икки давлат раҳбарларининг 1949 йилдан буёнги илк учрашувидир.\nМа Инцзю бу каби олий даражадаги учршаувлар минтақада тинчликни мустаҳкамлаш йўлида мунтазам ўтказилишига умид билдирди.\nАйни пайтда Тайван ичкарисида Сингапурдаги учрашув норозиликларга сабаб бўлди.\nТайван пойтахтида полиция ва намойишчилар ўртасида тўқнашувлар рўй берди.\nТайвандаги мухолиф кучлари Хитой билан яқинлашувга қарши, эканликларини айтиб келишади.\nХитой ва Тайван ўртасидаги муносабатлар ярим аср олдин узилган бўлса-да, Тайвань ҳанузгача расман Хитой таркибидаги маъмурий бирлик ҳисобланиб келинади.\n“Исломий давлат” Россиянинг А321 учоғини йўқ қилишни мухокама этган\nАҚШ махсус хизматлари Суриянинг Раққа шаҳридаги “Исломий давлат” экстремист гуруҳи раҳбарлари ва уларга содиқликка байъат келтирган Мисрнинг Синай ярим оролидаги жанггарилар ўртасидаги сўзлашувларни қўлга киритган.\nШу сўзлашувларда Синай ярим оролидаги жанггарилар "Россия учоғини йўқ қилдик", деб мақтанишгани қайд этилган.\nУчоқ ҳалокатидан сал олдин эса ИД раҳбарлари Синайдаги жанггариларидан у ерда “муҳим воқеа“ ҳозирланаётгани ҳақида ҳисобот олганлар.\nБортида 224 одам бўлган Россиянинг А321 учоғи 31 октябрь куни Мисрнинг Шарм ал-Шайҳ шаҳридан Санкт-Петербург шаҳрига учаётганида Синай ярим оролида ерга қулаган эди.\nМисрнинг Синай ярим оролида қулаган Россия самолёти ҳалокати сабабларини ўрганаётган Британия экспертлари учоқ Шарм-ал-Шайҳ аэропортидан кўтарилишидан аввал лайнерга бомба ўрнатилган бўлиши мумкинлигини тахмин қилмоқда.\nЧоршанба куни “Исломий давлат”нинг Синайдаги бўлими Россия самолётига бомба ўрнатганини яна бир бор тасдиқлади.\nСамолёт ҳалокатга учраган куни “Исломий давлат” авиаҳалокат учун масъулиятни ўз зиммасига олган эди.\nБироқ Миср ва Россия “Исломий давлат”нинг бу баёнотларини инкор қилган ва самолёт қолдиқларида бомбадан портлаш белгилари топилмаганини билдирган.\nРоссиянинг собиқ матбуот вазири Михаил Лесин Вашингтонда ўлик холда топилди\nРоссиянинг собиқ матбуот вазири 58 ёшли Михаил Лесин 6 ноябрь куни Вашингтоннинг Дюпон сёркл мавзесидаги меҳмонхонада ўлик холда топилган.\nЯқинлари Лесин юрак ҳуружидан вафот этганини айтишмоқда.\nБир вақтлар Россия президенти Владимир Путиннинг маслаҳатчиси бўлган ва "Газпром-медиа Холдинги"га раҳбарлик қилган миллиардер Лесиннинг Вашингтонга нима мақсадда келгани маълум эмас.\nВашингтон полицияси Лесин ўлими юзасидан тергов бошлаган.


Australian Open. Шарапова бу сафар ҳам Уильямсга ютқазди » Скачать музыку бесплатно новинки музыки 2016-2017\nКомментариев: 0 Просмотров: 148 Дата: 26-01-2016, 13:21 Россиялик теннис маликаси Мария Шарапова Мельбурн шаҳрида давом этаётган Австралия Очиқ чемпионатидаги иштирокини якунлади. Дунёнинг бешинчи рақамли теннисчиси чорак финал учрашувида сайёрамизнинг биринчи ракеткаси америкалик Серена Уильямсга имкониятни бой берди.Бир соату 33 дақиқа давом этган баҳсда Уильямсларнинг кичиги 6:4, 6:1 ҳисобида ғалаба қозониб, ярим финалга йўлланма олди. Шарапова учрашув давомида 3та, 34 ёшли Серена эса 13та эйс зарбани амалга оширди.Шу тариқа, теннисчиларнинг ўзаро учрашувлардаги ҳисоби 19:2га етди, Серена фойдасига. Уильямс ярим финалда польшалик Агнешка Радваньскага қарши кортга чиқади. - деб хабар бермоқда Stadion.uz нашри.


«LETA» агентлиги: БМТнинг Ёшлар ҳуқуқлари тўғрисидаги халқаро конвенциясини ишлаб чиқиш ва қабул қилиш ташаббуси Ўзбекистон Президентига тегишли\nРИГА, 12 август. /«Дунё» АА/. Латвиянинг «LETA» Миллий ахборот агентлиги 12-13 август кунлари видеоконференция шаклида ўтказилаётган Инсон ҳуқуқлари бўйича Самарқанд форуми ҳақида латиш, инглиз ва рус тилларида ахборот нашр этди, деб хабар бермоқда «Дунё» АА мухбири.\n«Бу ушбу мавзудаги иккинчи халқаро форумдир, деб хабар беради агентлик. Форумнинг мақсади инсон ҳуқуқлари соҳасида халқаро ва минтақавий ҳамкорликни кучайтириш. Мазкур мавзудаги биринчи халқаро анжуман — Инсон ҳуқуқлари бўйича Осиё форуми 2018 йил 22-23 ноябрь кунлари Самарқанд шаҳрида бўлиб ўтган эди. Унинг иштирокчилари қабул қилган Самарқанд декларацияси 2019 йил 6 февраль куни Бирлашган Миллатлар Ташкилоти Бош Ассамблеяси 73-сессиясининг ҳужжати сифатида тарқатилган. Бундан ташқари, форум якунларига кўра ушбу тадбирни ҳар икки йилда бир марта ўтказишга келишиб олинган эди”.\nАгентлик форум кун тартибига ёшларнинг БМТнинг Барқарор тараққиёт мақсадлари ва БМТнинг Инсон ҳуқуқлари бўйича таълим соҳасидаги Умумжаҳон дастурини амалга оширишдаги ўрни билан боғлиқ масалалар киритилганини хабар қилган. Шунингдек, Ёшлар ҳуқуқлари тўғрисидаги конвенция лойиҳаси муҳокама қилинади.\n«LETA» БМТнинг Ёшлар ҳуқуқлари тўғрисидаги халқаро конвенциясини ишлаб чиқиш ва қабул қилиш ташаббуси Президент Шавкат Мирзиёевга тегишли экани ва у БМТнинг 72-Бош ассамблеясида илгари сурилганини таъкидлаган.\nМоҳд Юсуф Бин Ҳожи Усмон: Ўзбекистоннинг...\nМалайзия Ислом цивилизацияси институти директори, Миллий университет профессори Моҳд Юсуф ...\nПрезидент ташрифи аҳоли руҳини кўтарди...\nЎзбекистон Республикаси Президенти Шавкат Мирзиёев Бухоро вилоятига етиб келди. ...\nИнна Стеценко: Самарқанд форуми резолюци...\nБолтиқбўйи халқаро академияси (Латвия) проректори, профессор Инна Стеценко...\nМисрдан муносабат: ИҲТда Ўзбекистон иштирокининг фаоллашиши ...\nТошкентда Ўзбекистон ва Беларусь ўртасида икки томонлама ҳам...\nТошкентда ўзбек ва немис киносининг Овозсиз фильмлар фестива...\nЎзбекистон ва Беларусь Бош вазирларининг ўринбосарлари ўзаро...


Штанге Сингапур терма жамоаси бош мурабий вазифасидан кетди » Скачать музыку бесплатно новинки музыки 2016-2017\nКомментариев: 0 Просмотров: 122 Дата: 23-04-2016, 06:02 Таниқли мутахассис Бернд Штанге Сингапур терма жамоаси бош мураббий вазифасидан кетди, дея хабар беради мамлакат футбол федерацияси матбуот хизмати. Немис мутахассиси апрель ойида тугайдиган шартномасини узайтиришни истамади. Штанге Сингапур терма жамоаси бошқарувига 2013 йилнинг май ойида келган эди. Унинг қўл остида сингапурликлар 35та учрашув ўтказиб, 15та ғалаба, 16та мағлубият ва 4 марта дуранг ўйнадилар. Штанге аввалроқ Беларус, Ироқ ва Уммон терма жамоаларини бошқарган. - деб хабар бермоқда Stadion.uz нашри.


"GM-Ўзбекистон"га пудратчи корхонанинг 19 яшар ишчиси пахтада вафот этди\nЎзбек машинаcозлари ўз ишини ташлаб пахта теришга мажбур бўлмоқда\n"GM-Ўзбекистон" автомобиллари учун бутловчи қисмлар ишлаб чиқарадиган Асакадаги ЎзДонгВонКо қўшма корхонасининг 19 ёшли ишчиси, вилоятнинг Қўрғонтепа туманида пахта тераётган Аббосбек Таптиев 5 октябрь куни пахта теримида вафот этди.\nРасмий манбаларга кўра, ҳашарчи йигит тунда юрак ҳуружига учраган.\nВоқеа тўғрисида Озодликка хабар берган қўрғонтепалик манбага кўра, фожеа ҳашарчилар тунайдиган бинода содир бўлган:\n“Глушитель заводи ишчилари пахта теримига ўн кунлик ётоққа келишган. Ҳашарчилар “Қаҳрамон” массивида пахта теришган. Аббосбек деган бола ҳам завод ишчиси экан. Фермер танишимнинг айтишича, кечқурун ўлиб қопти. 19 ёшли соғлом боланинг бирданига ўлиб қолиши кўпчиликни ажаблантирди”, деди қўрғонтепалик манба.\nЎзДонгВонКо қўшма корхонасининг пахта теримига масъул бўлган мулозимларидан бирининг Озодликка айтишича, Аббосбек Таптиев юрак хуружидан вафот этган:\n“Ишчиларимизнинг айтишларича, Аббосбек кечаси чўчиб уйғонгану кейин ҳушидан кетган. Ўша пайтда унинг юраги ушлаб қолган экан. Кейин туман касалхонасига олиб боришса, жони чиқиб бўлган экан. Судмедкспертиза унинг юрак хуружидан вафот этгани ҳақида хулоса берган”, деди қўшма корхона мулозимларидан бири.\nМулозимнинг айтишича, завод ишчиларидан 60 киши пахта теримига сафарбар этилган. Улар ҳар ўн кунда янги ишчи-ҳашарчилар билан алмашиниб туради.\nЎзДонгВонКо қўшма корхонаси "GM-Ўзбекистон" автомобиллари учун овоз сўндиргичлар, ёнилғи тутуни чиқариш тизими мосламалари, каталитик нейтрализаторлар, эшиклар учун зарбга қарши балкалар, панел қисмлари ишлаб чиқаради.\nЎзбекистонда давом этаётган пахта теримига барча бюджет ташкилотлари, хусусий корхоналар, соғлиқни сақлаш ва халқ таълими тизими ишчи-хизматчилари мажбуран жалб этилмоқда.\nСаломатлиги пахта теримига тўғри келмайдиган ишчи-хизматчиларнинг эътирозлари ҳам ҳисобга олинмаётгани боис, ўлим ҳолатлари кўп содир бўляпти.\nЖумладан, 3 октябрь куни Фарғона Политехника институтининг 2-курс талабаси, Риштон туманида пахта тераётган Шаҳноза Мирзажонова оламдан ўтди. Озодлик манбаларига кўра, Шаҳнозага далада касаллангани боис уйига рухсат берилган ва у уйига келганининг эртасига вафот этган.\nАббосбекнинг ўлими эса жорий йил пахта мавсумида Озодликка маълум бўлган 15- мудҳиш воқеадир.\nЖорий йилда "пахта фронти"да содир бўлган бошқа 14 та воқеа билан махсус саҳифамизда танишинг.


Республика Гидрометеорология марказининг хабар беришича, 19 март куни Тошкент шаҳрида ҳаво ўзгариб туради, куннинг иккинчи ярмида ёмғир ёғиб, момақалдироқ бўлиши мумкин. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Кечаси 12-14 даража илиқ, кундузи 18-20 даража иссиқ бўлади.\nБухоро ва Навоий вилоятида ҳаво ўзгариб туради, айрим жойларда ёмғир ёғиб, момақалдироқ бўлиши мумкин. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Баъзи жойларда шамолнинг тезлиги секундига 15-20 метргача кучайиши мумкин. Кечаси 9-14, кундузи 13-18 даража илиқ бўлади.\nҚашқадарё ва Сурхондарё вилоятида ҳаво ўзгариб туради, баъзи жойларда ёмғир ёғиб, момақалдироқ бўлиши мумкин. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Айрим жойларда шамолнинг тезлиги секундига 15-20 метргача кучайиши мумкин. Кечаси 9-14, кундузи 15-20 даража илиқ бўлади.\nРеспубликанинг тоғли ҳудудларида ҳаво ўзгариб туради, ёғингарчилик бўлмайди. Қор кўчиши хавфи бор. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Айрим жойларда шамолнинг тезлиги секундига 15-20 метргача кучайиши мумкин. Кечаси 1-6, кундузи 5-10 даража илиқ бўлади.